Hwæt! We gefrunan on fyrndagum twelfe under tunglum tireadige hæleð, þeodnes þegnas. No hira þrym alæg camprædenne þonne cumbol hneotan, 5\nsyððan hie gedældon, swa him dryhten sylf, heofona heahcyning, hlyt getæhte. þæt wæron mære men ofer eorðan, frome folctogan ond fyrdhwate, rofe rincas, þonne rond ond hand 10\non herefelda helm ealgodon, on meotudwange. Wæs hira Matheus sum, se mid Iudeum ongan godspell ærest wordum writan wundorcræfte. þam halig god hlyt geteode 15\nut on þæt igland þær ænig þa git ellþeodigra eðles ne mihte blædes brucan. Oft him bonena hand on herefelda hearde gesceode. Eal wæs þæt mearcland morðre bewunden, 20\nfeondes facne, folcstede gumena, hæleða eðel. Næs þær hlafes wist werum on þam wonge, ne wæteres drync to bruconne, ah hie blod ond fel, fira flæschoman, feorrancumenra, 25\nðegon geond þa þeode. Swelc wæs þeaw hira þæt hie æghwylcne ellðeodigra dydan him to mose meteþearfendum, þara þe þæt ealand utan sohte. Swylc wæs þæs folces freoðoleas tacen, 30\nunlædra eafoð, þæt hie eagena gesihð, hettend heorogrimme, heafodgimmas agetton gealgmode gara ordum. Syððan him geblendan bitere tosomne, dryas þurh dwolcræft, drync unheorne, 35\nse onwende gewit, wera ingeþanc, heortan on hreðre, (hyge wæs oncyrred), þæt hie ne murndan æfter mandreame, hæleþ heorogrædige, ac hie hig ond gærs for meteleaste meðe gedrehte. 40\nþa wæs Matheus to þære mæran byrig cumen in þa ceastre. þær wæs cirm micel geond Mermedonia, manfulra hloð, fordenera gedræg, syþþan deofles þegnas geascodon æðelinges sið. 45\nEodon him þa togenes, garum gehyrsted, lungre under linde, (nalas late wæron), eorre æscberend, to þam orlege. Hie þam halgan þær handa gebundon ond fæstnodon feondes cræfte, 50\nhæleð hellfuse, ond his heafdes segl abreoton mid billes ecge. Hwæðre he in breostum þa git herede in heortan heofonrices weard, þeah ðe he atres drync atulne onfenge. Eadig ond onmod, he mid elne forð 55\nwyrðode wordum wuldres aldor, heofonrices weard, halgan stefne, of carcerne. Him wæs Cristes lof on fyrhðlocan fæste bewunden. He þa wepende weregum tearum 60\nhis sigedryhten sargan reorde grette, gumena brego, geomran stefne, weoruda wilgeofan, ond þus wordum cwæð: "Hu me elþeodige inwitwrasne searonet seowað! A ic symles wæs 65\non wega gehwam willan þines georn on mode; nu ðurh geohða sceal dæde fremman swa þa dumban neat. þu ana canst ealra gehygdo, meotud mancynnes, mod in hreðre. 70\nGif þin willa sie, wuldres aldor, þæt me wærlogan wæpna ecgum, sweordum, aswebban, ic beo sona gearu to adreoganne þæt ðu, drihten min, engla eadgifa, eðelleasum, 75\ndugeða dædfruma, deman wille. Forgif me to are, ælmihtig god, leoht on þissum life, þy læs ic lungre scyle, ablended in burgum, æfter billhete þurh hearmcwide heorugrædigra, 80\nlaðra leodsceaðena, leng þrowian edwitspræce. Ic to anum þe, middangeardes weard, mod staþolige, fæste fyrhðlufan, ond þe, fæder engla, beorht blædgifa, biddan wille 85\nðæt ðu me ne gescyrige mid scyldhetum, werigum wrohtsmiðum, on þone wyrrestan, dugoða demend, deað ofer eorðan." æfter þyssum wordum com wuldres tacen halig of heofenum, swylce hadre segl 90\nto þam carcerne. þær gecyðed wearð þæt halig god helpe gefremede, ða wearð gehyred heofoncyninges stefn wrætlic under wolcnum, wordhleoðres sweg mæres þeodnes. He his maguþegne 95\nunder hearmlocan hælo ond frofre beadurofum abead beorhtan stefne: "Ic þe, Matheus, mine sylle sybbe under swegle. Ne beo ðu on sefan to forht, ne on mode ne murn. Ic þe mid wunige 100\nond þe alyse of þyssum leoðubendum, ond ealle þa menigo þe þe mid wuniað on nearonedum. þe is neorxnawang, blæda beorhtost, boldwela fægrost, hama hyhtlicost, halegum mihtum 105\ntorht ontyned. þær ðu tyres most, to widan feore willan brucan. Geþola þeoda þrea! Nis seo þrah micel þæt þe wærlogan witebendum, synnige ðurh searocræft, swencan motan. 110\nIc þe Andreas ædre onsende to hleo ond to hroðre in þas hæðenan burg. He ðe alyseð of þyssum leodhete. Is to þære tide tælmet hwile emne mid soðe seofon ond twentig 115\nnihtgerimes, þæt ðu of nede most, sorgum geswenced, sigore gewyrðod, hweorfan of henðum in gehyld godes." Gewat him þa se halga helm ælwihta, engla scyppend, to þam uplican 120\neðelrice. He is on riht cyning, staðolfæst styrend, in stowa gehwam. ða wæs Matheus miclum onbryrded niwan stefne. Nihthelm toglad, lungre leorde. Leoht æfter com, 125\ndægredwoma. Duguð samnade, hæðne hildfrecan, heapum þrungon, (guðsearo gullon, garas hrysedon), bolgenmode, under bordhreoðan. Woldon cunnian hwæðer cwice lifdon 130\nþa þe on carcerne clommum fæste hleoleasan wic hwile wunedon, hwylcne hie to æte ærest mihton æfter fyrstmearce feores berædan. Hæfdon hie on rune ond on rimcræfte 135\nawriten, wælgrædige, wera endestæf, hwænne hie to mose meteþearfendum on þære werþeode weorðan sceoldon. Cirmdon caldheorte, (corðor oðrum getang), reðe ræsboran. Rihtes ne gimdon, 140\nmeotudes mildse. Oft hira mod onwod under dimscuan deofles larum, þonne hie unlædra eafeðum gelyfdon. Hie ða gemetton modes glawne, haligne hæle, under heolstorlocan 145\nbidan beadurofne þæs him beorht cyning, engla ordfruma, unnan wolde. ða wæs first agan frumrædenne þinggemearces butan þrim nihtum, swa hit wælwulfas awriten hæfdon 150\nþæt hie banhringas abrecan þohton, lungre tolysan lic ond sawle, ond þonne todælan duguðe ond geogoðe, werum to wiste ond to wilþege, fæges flæschoman. Feorh ne bemurndan, 155\ngrædige guðrincas, hu þæs gastes sið æfter swyltcwale geseted wurde. Swa hie symble ymb þritig þing gehedon nihtgerimes; wæs him neod micel þæt hie tobrugdon blodigum ceaflum 160\nfira flæschoman him to foddorþege. þa wæs gemyndig, se ðe middangeard gestaðelode strangum mihtum, hu he in ellþeodigum yrmðum wunode, belocen leoðubendum, þe oft his lufan adreg 165\nfor Ebreum ond Israhelum; swylce he Iudea galdorcræftum wiðstod stranglice. þa sio stefn gewearð gehered of heofenum, þær se halga wer in Achaia, Andreas, wæs, 170\n(leode lærde on lifes weg), þa him cirebaldum cininga wuldor, meotud mancynnes, modhord onleac, weoruda drihten, ond þus wordum cwæð: "ðu scealt feran ond frið lædan, 175\nsiðe gesecan, þær sylfætan eard weardigað, eðel healdaþ morðorcræftum. Swa is þære menigo þeaw þæt hie uncuðra ængum ne willað on þam folcstede feores geunnan 180\nsyþþan manfulle on Mermedonia onfindaþ feasceaftne. þær sceall feorhgedal, earmlic ylda cwealm, æfter wyrþan. ðær ic seomian wat þinne sigebroðor mid þam burgwarum bendum fæstne. 185\nNu bið fore þreo niht þæt he on þære þeode sceal fore hæðenra handgewinne þurh gares gripe gast onsendan, ellorfusne, butan ðu ær cyme." ædre him Andreas agef andsware: 190\n"Hu mæg ic, dryhten min, ofer deop gelad fore gefremman on feorne weg swa hrædlice, heofona scyppend, wuldres waldend, swa ðu worde becwist? ðæt mæg engel þin eað geferan, 195\nhalig of heofenum con him holma begang, sealte sæstreamas ond swanrade, waroðfaruða gewinn ond wæterbrogan, wegas ofer widland. Ne synt me winas cuðe, eorlas elþeodige, ne þær æniges wat 200\nhæleða gehygdo, ne me herestræta ofer cald wæter cuðe sindon." Him ða ondswarude ece dryhten: "Eala, Andreas, þæt ðu a woldest þæs siðfætes sæne weorþan! 205\nNis þæt uneaðe eallwealdan gode to gefremmanne on foldwege, ðæt sio ceaster hider on þas cneorisse under swegles gang aseted wyrðe, breogostol breme, mid þam burgwarum, 210\ngif hit worde becwið wuldres agend. Ne meaht ðu þæs siðfætes sæne weorðan, ne on gewitte to wac, gif ðu wel þencest wið þinne waldend wære gehealdan, treowe tacen. Beo ðu on tid gearu; 215\nne mæg þæs ærendes ylding wyrðan. ðu scealt þa fore geferan ond þin feorh beran in gramra gripe, ðær þe guðgewinn þurh hæðenra hildewoman, beorna beaducræft, geboden wyrðeð. 220\nScealtu æninga mid ærdæge, emne to morgene, æt meres ende ceol gestigan ond on cald wæter brecan ofer bæðweg. Hafa bletsunge ofer middangeard mine, þær ðu fere!" 225\nGewat him þa se halga healdend ond wealdend, upengla fruma, eðel secan, middangeardes weard, þone mæran ham, þær soðfæstra sawla moton æfter lices hryre lifes brucan. 230\nþa wæs ærende æðelum cempan aboden in burgum, ne wæs him bleað hyge, ah he wæs anræd ellenweorces, heard ond higerof, nalas hildlata, gearo, guðe fram, to godes campe. 235\nGewat him þa on uhtan mid ærdæge ofer sandhleoðu to sæs faruðe, þriste on geþance, ond his þegnas mid, gangan on greote. Garsecg hlynede, beoton brimstreamas. Se beorn wæs on hyhte, 240\nsyðþan he on waruðe widfæðme scip modig gemette. þa com morgentorht beacna beorhtost ofer breomo sneowan, halig of heolstre. Heofoncandel blac ofer lagoflodas. He ðær lidweardas, 245\nþrymlice þry þegnas gemette, modiglice menn, on merebate sittan siðfrome, swylce hie ofer sæ comon. þæt wæs drihten sylf, dugeða wealdend, ece ælmihtig, mid his englum twam. 250\nWæron hie on gescirplan scipferendum, eorlas onlice ealiðendum, þonne hie on flodes fæðm ofer feorne weg on cald wæter ceolum lacað. Hie ða gegrette, se ðe on greote stod, 255\nfus on faroðe, fægn reordade: "Hwanon comon ge ceolum liðan, macræftige menn, on mereþissan, ane ægflotan? Hwanon eagorstream ofer yða gewealc eowic brohte?" 260\nHim ða ondswarode ælmihti god, swa þæt ne wiste, se ðe þæs wordes bad, hwæt se manna wæs meðelhegendra, þe he þær on waroðe wiðþingode: "We of Marmedonia mægðe syndon 265\nfeorran geferede. Us mid flode bær on hranrade heahstefn naca, snellic sæmearh, snude bewunden, oðþæt we þissa leoda land gesohton, wære bewrecene, swa us wind fordraf." 270\nHim þa Andreas eaðmod oncwæð: "Wolde ic þe biddan, þeh ic þe beaga lyt, sincweorðunga, syllan meahte, þæt ðu us gebrohte brante ceole, hea hornscipe, ofer hwæles eðel 275\non þære mægðe. Bið ðe meorð wið god, þæt ðu us on lade liðe weorðe." Eft him ondswarode æðelinga helm of yðlide, engla scippend: "Ne magon þær gewunian widferende, 280\nne þær elþeodige eardes brucað, ah in þære ceastre cwealm þrowiað, þa ðe feorran þyder feorh gelædaþ, ond þu wilnast nu ofer widne mere þæt ðu on þa fægðe þine feore spilde." 285\nHim þa Andreas agef ondsware: "Usic lust hweteð on þa leodmearce, mycel modes hiht, to þære mæran byrig, þeoden leofesta, gif ðu us þine wilt on merefaroðe miltse gecyðan." 290\nHim ondswarode engla þeoden, neregend fira, of nacan stefne: "We ðe estlice mid us willað ferigan freolice ofer fisces bæð efne to þam lande þær þe lust myneð 295\nto gesecanne, syððan ge eowre gafulrædenne agifen habbað, sceattas gescrifene, swa eow scipweardas, aras ofer yðbord, unnan willað." Him þa ofstlice Andreas wið, 300\nwineþearfende, wordum mælde: "Næbbe ic fæted gold ne feohgestreon, welan ne wiste ne wira gespann, landes ne locenra beaga, þæt ic þe mæge lust ahwettan, willan in worulde, swa ðu worde becwist." 305\nHim þa beorna breogo, þær he on bolcan sæt, ofer waroða geweorp wiðþingode: "Hu gewearð þe þæs, wine leofesta, ðæt ðu sæbeorgas secan woldes, merestreama gemet, maðmum bedæled, 310\nofer cald cleofu ceoles neosan? Nafast þe to frofre on faroðstræte hlafes wiste ne hlutterne drync to dugoðe. Is se drohtað strang þam þe lagolade lange cunnaþ." 315\nða him Andreas ðurh ondsware, wis on gewitte, wordhord onleac: "Ne gedafenað þe, nu þe dryhten geaf welan ond wiste ond woruldspede, ðæt ðu ondsware mid oferhygdum, 320\nsece sarcwide. Selre bið æghwam þæt he eaðmedum ellorfusne oncnawe cuðlice, swa þæt Crist bebead, þeoden þrymfæst. We his þegnas synd gecoren to cempum. He is cyning on riht, 325\nwealdend ond wyrhta wuldorþrymmes, an ece god eallra gesceafta, swa he ealle befehð anes cræfte, hefon ond eorðan, halgum mihtum, sigora selost. He ðæt sylfa cwæð, 330\nfæder folca gehwæs, ond us feran het geond ginne grund gasta streonan: 'Farað nu geond ealle eorðan sceatas emne swa wide swa wæter bebugeð, oððe stedewangas stræte gelicgaþ. 335\nBodiað æfter burgum beorhtne geleafan ofer foldan fæðm. Ic eow freoðo healde. Ne ðurfan ge on þa fore frætwe lædan, gold ne seolfor. Ic eow goda gehwæs on eowerne agenne dom est ahwette.' 340\nNu ðu seolfa miht sið userne gehyran hygeþancol. Ic sceal hraðe cunnan hwæt ðu us to duguðum gedon wille." Him þa ondswarode ece dryhten: "Gif ge syndon þegnas þæs þe þrym ahof 345\nofer middangeard, swa ge me secgaþ, ond ge geheoldon þæt eow se halga bead, þonne ic eow mid gefean ferian wille ofer brimstreamas, swa ge benan sint." þa in ceol stigon collenfyrhðe, 350\nellenrofe, æghwylcum wearð on merefaroðe mod geblissod. ða ofer yða geswing Andreas ongann mereliðendum miltsa biddan wuldres aldor, ond þus wordum cwæð: 355\n"Forgife þe dryhten domweorðunga, willan in worulde ond in wuldre blæd, meotud manncynnes, swa ðu me hafast on þyssum siðfæte sybbe gecyðed!" Gesæt him þa se halga helmwearde neah, 360\næðele be æðelum. æfre ic ne hyrde þon cymlicor ceol gehladenne heahgestreonum. Hæleð in sæton, þeodnas þrymfulle, þegnas wlitige. ða reordode rice þeoden, 365\nece ælmihtig, heht his engel gan, mærne maguþegn, ond mete syllan, frefran feasceafte ofer flodes wylm, þæt hie þe eað mihton ofer yða geþring drohtaþ adreogan. þa gedrefed wearð, 370\nonhrered hwælmere. Hornfisc plegode, glad geond garsecg, ond se græga mæw wælgifre wand. Wedercandel swearc, windas weoxon, wægas grundon, streamas styredon, strengas gurron, 375\nwædo gewætte. Wæteregsa stod þreata þryðum. þegnas wurdon acolmode. ænig ne wende þæt he lifgende land begete, þara þe mid Andreas on eagorstream 380\nceol gesohte. Næs him cuð þa gyt hwa þam sæflotan sund wisode. Him þa se halga on holmwege ofer argeblond, Andreas þa git, þegn þeodenhold, þanc gesægde, 385\nricum ræsboran, þa he gereordod wæs: "ðe þissa swæsenda soðfæst meotud, lifes leohtfruma, lean forgilde, weoruda waldend, ond þe wist gife, heofonlicne hlaf, swa ðu hyldo wið me 390\nofer firigendstream freode gecyðdest! Nu synt geþreade þegnas mine, geonge guðrincas. Garsecg hlymmeð, geofon geotende. Grund is onhrered, deope gedrefed, duguð is geswenced, 395\nmodigra mægen myclum gebysgod." Him of helman oncwæð hæleða scyppend: "Læt nu geferian flotan userne, lid to lande ofer lagufæsten, ond þonne gebidan beornas þine, 400\naras on earde, hwænne ðu eft cyme." Edre him þa eorlas agefan ondsware, þegnas þrohthearde, þafigan ne woldon ðæt hie forleton æt lides stefnan leofne lareow ond him land curon: 405\n"Hwider hweorfað we hlafordlease, geomormode, gode orfeorme, synnum wunde, gif we swicað þe? We bioð laðe on landa gehwam, folcum fracoðe, þonne fira bearn, 410\nellenrofe, æht besittaþ, hwylc hira selost symle gelæste hlaforde æt hilde, þonne hand ond rond on beaduwange billum forgrunden æt niðplegan nearu þrowedon." 415\nþa reordade rice þeoden, wærfæst cining, word stunde ahof: "Gif ðu þegn sie þrymsittendes, wuldorcyninges, swa ðu worde becwist, rece þa gerynu, hu he reordberend 420\nlærde under lyfte. Lang is þes siðfæt ofer fealuwne flod; frefra þine mæcgas on mode. Mycel is nu gena lad ofer lagustream, land swiðe feorr to gesecanne. Sund is geblonden, 425\ngrund wið greote. God eaðe mæg heaðoliðendum helpe gefremman." Ongan þa gleawlice gingran sine, wuldorspedige weras wordum trymman: "Ge þæt gehogodon, þa ge on holm stigon, 430\nþæt ge on fara folc feorh gelæddon, ond for dryhtnes lufan deað þrowodon, on ælmyrcna eðelrice sawle gesealdon. Ic þæt sylfa wat, þæt us gescyldeð scyppend engla, 435\nweoruda dryhten. Wæteregesa sceal, geðyd ond geðreatod þurh þryðcining, lagu lacende, liðra wyrðan. Swa gesælde iu, þæt we on sæbate ofer waruðgewinn wæda cunnedan, 440\nfaroðridende. Frecne þuhton egle ealada. Eagorstreamas beoton bordstæðu, brim oft oncwæð, yð oðerre. Hwilum upp astod of brimes bosme on bates fæðm 445\negesa ofer yðlid. ælmihtig þær, meotud mancynnes, on mereþyssan beorht basnode. Beornas wurdon forhte on mode, friðes wilnedon, miltsa to mærum. þa seo menigo ongan 450\nclypian on ceole, cyning sona aras, engla eadgifa, yðum stilde, wæteres wælmum. Windas þreade, sæ sessade, smylte wurdon merestreama gemeotu. ða ure mod ahloh 455\nsyððan we gesegon under swegles gang windas ond wægas ond wæterbrogan forhte gewordne for frean egesan. Forþan ic eow to soðe secgan wille, þæt næfre forlæteð lifgende god 460\neorl on eorðan, gif his ellen deah." Swa hleoðrode halig cempa, ðeawum geþancul. þegnas lærde eadig oreta, eorlas trymede, oððæt hie semninga slæp ofereode, 465\nmeðe be mæste. Mere sweoðerade, yða ongin eft oncyrde, hreoh holmþracu. þa þam halgan wearð æfter gryrehwile gast geblissod. Ongan ða reordigan rædum snottor, 470\nwis on gewitte, wordlocan onspeonn: "Næfre ic sælidan selran mette, macræftigran, þæs ðe me þynceð, rowend rofran, rædsnotterran, wordes wisran. Ic wille þe, 475\neorl unforcuð, anre nu gena bene biddan, þeah ic þe beaga lyt, sincweorðunga, syllan mihte, fætedsinces. Wolde ic freondscipe, þeoden þrymfæst, þinne, gif ic mehte, 480\nbegitan godne. þæs ðu gife hleotest, haligne hyht on heofonþrymme, gif ðu lidwerigum larna þinra este wyrðest. Wolde ic anes to ðe, cynerof hæleð, cræftes neosan, 485\nðæt ðu me getæhte, nu þe tir cyning ond miht forgef, manna scyppend, hu ðu wægflotan wære bestemdon, sæhengeste, sund wisige. Ic wæs on gifeðe iu ond nu þa 490\nsyxtyne siðum on sæbate, mere hrerendum mundum freorig, eagorstreamas, (is ðys ane ma), swa ic æfre ne geseah ænigne mann, þryðbearn hæleða, þe gelicne, 495\nsteoran ofer stæfnan. Streamwelm hwileð, beateþ brimstæðo. Is þes bat ful scrid, færeð famigheals, fugole gelicost glideð on geofone. Ic georne wat þæt ic æfre ne geseah ofer yðlade 500\non sæleodan syllicran cræft. Is þon geliccost swa he on landsceare stille stande, þær hine storm ne mæg, wind awecgan, ne wæterflodas brecan brondstæfne, hwæðere on brim snoweð 505\nsnel under segle. ðu eart seolfa geong, wigendra hleo, nalas wintrum frod, hafast þe on fyrhðe, faroðlacende, eorles ondsware. æghwylces canst worda for worulde wislic andgit." 510\nHim ondswarode ece dryhten: "Oft þæt gesæleð, þæt we on sælade, scipum under scealcum, þonne sceor cymeð, brecað ofer bæðweg, brimhengestum. Hwilum us on yðum earfoðlice 515\ngesæleð on sæwe, þeh we sið nesan, frecne geferan. Flodwylm ne mæg manna ænigne ofer meotudes est lungre gelettan: ah him lifes geweald, se ðe brimu bindeð, brune yða 520\nðyð ond þreatað. He þeodum sceal racian mid rihte, se ðe rodor ahof ond gefæstnode folmum sinum, worhte ond wreðede, wuldras fylde beorhtne boldwelan, swa gebledsod wearð 525\nengla eðel þurh his anes miht. Forþan is gesyne, soð orgete, cuð oncnawen, þæt ðu cyninges eart þegen geþungen, þrymsittendes, forþan þe sona sæholm oncneow, 530\ngarsecges begang, þæt ðu gife hæfdes haliges gastes. Hærn eft onwand, aryða geblond. Egesa gestilde, widfæðme wæg. Wædu swæðorodon seoðþan hie ongeton þæt ðe god hæfde 535\nwære bewunden, se ðe wuldres blæd gestaðolade strangum mihtum." þa hleoðrade halgan stefne cempa collenferhð, cyning wyrðude, wuldres waldend, ond þus wordum cwæð: 540\n"Wes ðu gebledsod, brego mancynnes, dryhten hælend! A þin dom lyfað! Ge neh ge feor is þin nama halig, wuldre gewlitegad ofer werþeoda, miltsum gemærsod. Nænig manna is 545\nunder heofonhwealfe, hæleða cynnes, ðætte areccan mæg oððe rim wite hu ðrymlice, þeoda baldor, gasta geocend, þine gife dælest. Huru is gesyne, sawla nergend, 550\nþæt ðu þissum hysse hold gewurde ond hine geongne geofum wyrðodest, wis on gewitte ond wordcwidum. Ic æt efenealdum æfre ne mette on modsefan maran snyttro." 555\nHim ða of ceole oncwæð cyninga wuldor, frægn fromlice fruma ond ende: "Saga, þances gleaw þegn, gif ðu cunne, hu ðæt gewurde be werum tweonum, þæt ða arleasan inwidþancum, 560\nIudea cynn wið godes bearne ahof hearmcwide. Hæleð unsælige no ðær gelyfdon in hira liffruman, grome gealgmode, þæt he god wære, þeah ðe he wundra feala weorodum gecyðde, 565\nsweotulra ond gesynra. Synnige ne mihton oncnawan þæt cynebearn, se ðe acenned wearð to hleo ond to hroðre hæleða cynne, eallum eorðwarum. æþelinge weox word ond wisdom, ah he þara wundra a, 570\ndomagende, dæl nænigne frætre þeode beforan cyðde." Him ða Andreas agef andsware: "Hu mihte þæt gewyrðan in werþeode, þæt ðu ne gehyrde hælendes miht, 575\ngumena leofost, hu he his gif cyðde geond woruld wide, wealdendes bearn? Sealde he dumbum gesprec, deafe gehyrdon, healtum ond hreofum hyge blissode, ða þe limseoce lange wæron, 580\nwerige, wanhale, witum gebundene, æfter burhstedum blinde gesegon. Swa he on grundwæge gumena cynnes manige missenlice men of deaðe worde awehte. Swylce he eac wundra feala 585\ncynerof cyðde þurh his cræftes miht. He gehalgode for heremægene win of wætere ond wendan het, beornum to blisse, on þa beteran gecynd. Swylce he afedde of fixum twam 590\nond of fif hlafum fira cynnes fif ðusendo. Feðan sæton, reonigmode, reste gefegon, werige æfter waðe, wiste þegon, menn on moldan, swa him gemedost wæs. 595\nNu ðu miht gehyran, hyse leofesta, hu us wuldres weard wordum ond dædum lufode in life, ond þurh lare speon to þam fægeran gefean, þær freo moton, eadige mid englum, eard weardigan, 600\nþa ðe æfter deaðe dryhten secað." ða gen weges weard wordhord onleac, beorn ofer bolcan, beald reordade: "Miht ðu me gesecgan, þæt ic soð wite, hwæðer wealdend þin wundor on eorðan, 605\nþa he gefremede nalas feam siðum, folcum to frofre beforan cyðde, þær bisceopas ond boceras ond ealdormenn æht besæton, mæðelhægende? Me þæt þinceð, 610\nðæt hie for æfstum inwit syredon þurh deopne gedwolan. Deofles larum hæleð hynfuse hyrdon to georne, wraðum wærlogan. Hie seo wyrd beswac, forleolc ond forlærde. Nu hie lungre sceolon, 615\nwerige mid werigum, wræce þrowian, biterne bryne on banan fæðme." Him ða Andreas agef ondsware: "Secge ic ðe to soðe ðæt he swiðe oft beforan fremede folces ræswum 620\nwundor æfter wundre on wera gesiehðe, swylce deogollice dryhten gumena folcræd fremede, swa he to friðe hogode." Him ondswarode æðelinga helm: "Miht ðu, wis hæleð, wordum gesecgan, 625\nmaga mode rof, mægen þa he cyðde, deormod on digle, ða mid dryhten oft, rodera rædend, rune besæton?" Him þa Andreas ondsware agef: "Hwæt frinest ðu me, frea leofesta, 630\nwordum wrætlicum, ond þe wyrda gehwære þurh snyttra cræft soð oncnawest?" ða git him wæges weard wiðþingode: "Ne frine ic ðe for tæle ne ðurh teoncwide on hranrade, ac min hige blissað, 635\nwynnum wridað, þurh þine wordlæðe, æðelum ecne. Ne eom ic ana ðæt, ac manna gehwam mod bið on hyhte, fyrhð afrefred, þam þe feor oððe neah on mode geman hu se maga fremede, 640\ngodbearn on grundum. Gastas hweorfon, sohton siðfrome swegles dreamas, engla eðel þurh þa æðelan miht." Edre him Andreas agef ondsware: "Nu ic on þe sylfum soð oncnawe, 645\nwisdomes gewit, wundorcræfte sigesped geseald, (snyttrum bloweð, beorhtre blisse, breost innanweard), nu ic þe sylfum secgan wille oor ond ende, swa ic þæs æðelinges 650\nword ond wisdom on wera gemote þurh his sylfes muð symle gehyrde. Oft gesamnodon side herigeas, folc unmæte, to frean dome, þær hie hyrcnodon haliges lare. 655\nðonne eft gewat æðelinga helm, beorht blædgifa, in bold oðer, ðær him togenes, god herigende, to ðam meðelstede manige comon, snottre selerædend. Symble gefegon, 660\nbeornas bliðheorte, burhweardes cyme. Swa gesælde iu þæt se sigedema ferde, frea mihtig. Næs þær folces ma on siðfate, sinra leoda, nemne ellefne orettmæcgas, 665\ngeteled tireadige. He wæs twelfta sylf. þa we becomon to þam cynestole, þær getimbred wæs tempel dryhtnes, heah ond horngeap, hæleðum gefrege, wuldre gewlitegod. Huscworde ongan 670\nþurh inwitðanc ealdorsacerd herme hyspan, hordlocan onspeon, wroht webbade. He on gewitte oncneow þæt we soðfæstes swaðe folgodon, læston larcwide. He lungre ahof 675\nwoðe wiðerhydig wean onblonden: 'Hwæt, ge syndon earme ofer ealle menn! Wadað widlastas, weorn geferað earfoðsiða, ellþeodiges nu butan leodrihte larum hyrað, 680\neadiges orhlytte æðeling cyðað, secgað soðlice þæt mid suna meotudes drohtigen dæghwæmlice. þæt is duguðum cuð hwanon þam ordfruman æðelu onwocon. He wæs afeded on þysse folcsceare, 685\ncildgeong acenned mid his cneomagum. þus syndon haten hamsittende, fæder ond modur, þæs we gefrægen habbað þurh modgemynd, Maria ond Ioseph. Syndon him on æðelum oðere twegen 690\nbeornas geborene, broðorsybbum, suna Iosephes, Simon ond Iacob.' Swa hleoðrodon hæleða ræswan, dugoð domgeorne, dyrnan þohton meotudes mihte. Man eft gehwearf, 695\nyfel endeleas, þær hit ær aras. þa se þeoden gewat þegna heape fram þam meðelstede mihtum geswiðed, dugeða dryhten, secan digol land. He þurh wundra feala on þam westenne 700\ncræfta gecyðde þæt he wæs cyning on riht ofer middangeard, mægene geswiðed, waldend ond wyrhta wuldorþrymmes, an ece god eallra gesceafta. Swylce he oðerra unrim cyðde 705\nwundorworca on wera gesyhðe. Syþþan eft gewat oðre siðe getrume mycle, þæt he in temple gestod, wuldres aldor. Wordhleoðor astag geond heahræced. Haliges lare 710\nsynnige ne swulgon, þeah he soðra swa feala tacna gecyðde, þær hie to segon. Swylce he wrætlice wundor agræfene, anlicnesse engla sinra geseh, sigora frea, on seles wage, 715\non twa healfe torhte gefrætwed, wlitige geworhte. He worde cwæð: 'ðis is anlicnes engelcynna þæs bremestan þe mid þam burgwarum in þære ceastre is. Cheruphim et Seraphim 720\nþa on swegeldreamum syndon nemned. Fore onsyne ecan dryhtnes standað stiðferðe, stefnum herigað, halgum hleoðrum, heofoncyninges þrym, meotudes mundbyrd. Her amearcod is 725\nhaligra hiw, þurh handmægen awriten on wealle wuldres þegnas.' þa gen worde cwæð weoruda dryhten, heofonhalig gast, fore þam heremægene: 'Nu ic bebeode beacen ætywan, 730\nwundor geweorðan on wera gemange, ðæt þeos onlicnes eorðan sece, wlitig of wage, ond word sprece, secge soðcwidum, (þy sceolon gelyfan eorlas on cyððe), hwæt min æðelo sien.' 735\nNe dorste þa forhylman hælendes bebod wundor fore weorodum, ac of wealle ahleop, frod fyrngeweorc, þæt he on foldan stod, stan fram stane. Stefn æfter cwom, hlud þurh heardne, hleoðor dynede, 740\nwordum wemde. Wrætlic þuhte stiðhycgendum stanes ongin. Septe sacerdas sweotolum tacnum, witig werede ond worde cwæð: 'Ge synd unlæde, earmra geþohta 745\nsearowum beswicene, oððe sel nyton, mode gemyrde. Ge mon cigað godes ece bearn, þone þe grund ond sund, heofon ond eorðan ond hreo wægas, salte sæstreamas ond swegl uppe 750\namearcode mundum sinum. þis is se ilca ealwalda god ðone on fyrndagum fæderas cuðon. He Abrahame ond Isace ond Iocobe gife bryttode, 755\nwelum weorðode, wordum sægde ærest Habrahame æðeles geþingu, þæt of his cynne cenned sceolde weorðan wuldres god. Is seo wyrd mid eow open, orgete, magan eagum nu 760\ngeseon sigores god, swegles agend.' æfter þyssum wordum weorud hlosnode geond þæt side sel, (swigodon ealle), ða ða yldestan eft ongunnon secgan synfulle, (soð ne oncneowan), 765\nþæt hit drycræftum gedon wære, scingelacum, þæt se scyna stan mælde for mannum. Man wridode geond beorna breost, brandhata nið weoll on gewitte, weorm blædum fag, 770\nattor ælfæle. þær orcnawe wearð þurh teoncwide tweogende mod, mæcga misgehygd morðre bewunden. ða se þeoden bebead þryðweorc faran, stan on stræte of stedewange, 775\nond forð gan foldweg tredan, grene grundas, godes ærendu larum lædan on þa leodmearce to Channaneum, cyninges worde beodan Habrahame mid his eaforum twæm 780\nof eorðscræfe ærest fremman, lætan landreste, leoðo gadrigean, gaste onfon ond geogoðhade, edniwinga andweard cuman, frode fyrnweotan, folce gecyðan, 785\nhwylcne hie god mihtum ongiten hæfdon. Gewat he þa feran, swa him frea mihtig, scyppend wera, gescrifen hæfde, ofer mearcpaðu, þæt he on Mambre becom beorhte blican, swa him bebead meotud, 790\nþær þa lichoman lange þrage, heahfædera hra, beheled wæron. Het þa ofstlice up astandan Habraham ond Isaac, æðeling þriddan Iacob of greote to godes geþinge, 795\nsneome of slæpe þæm fæstan. Het hie to þam siðe gyrwan, faran to frean dome. Sceoldon hie þam folce gecyðan hwa æt frumsceafte furðum teode eorðan eallgrene ond upheofon, hwær se wealdend wære þe þæt weorc staðolade. 800\nNe dorston þa gelettan leng owihte wuldorcyninges word. Geweotan ða ða witigan þry modige mearcland tredan. Forlætan moldern wunigean open eorðscræfu, woldon hie ædre gecyðan frumweorca fæder. þa þæt folc gewearð 805\negesan geaclod, þær þa æðelingas wordum weorðodon wuldres aldor. Hie ða ricene het rices hyrde to eadwelan oþre siðe secan mid sybbe swegles dreamas, 810\nond þæs to widan feore willum neotan. Nu ðu miht gehyran, hyse leofesta, hu he wundra worn wordum cyðde, swa þeah ne gelyfdon larum sinum modblinde menn. Ic wat manig nu gyt 815\nmycel mære spell ðe se maga fremede, rodera rædend, ða ðu aræfnan ne miht, hreðre behabban, hygeþances gleaw." þus Andreas ondlangne dæg herede hleoðorcwidum haliges lare, 820\noððæt hine semninga slæp ofereode on hronrade heofoncyninge neh. ða gelædan het lifes brytta ofer yða geþræc englas sine, fæðmum ferigean on fæder wære 825\nleofne mid lissum ofer lagufæsten, oððæt sæwerige slæp ofereode. þurh lyftgelac on land becwom to þære ceastre þe him cining engla ða þa aras siðigean, 830\neadige on upweg, eðles neosan. Leton þone halgan be herestræte swefan on sybbe under swegles hleo, bliðne bidan burhwealle neh, his niðhetum, nihtlangne fyrst, 835\noðþæt dryhten forlet dægcandelle scire scinan. Sceadu sweðerodon, wonn under wolcnum. þa com wederes blæst, hador heofonleoma, ofer hofu blican. Onwoc þa wiges heard, (wang sceawode), 840\nfore burggeatum. Beorgas steape, hleoðu hlifodon, ymbe harne stan tigelfagan trafu, torras stodon, windige weallas. þa se wisa oncneow þæt he Marmedonia mægðe hæfde 845\nsiðe gesohte, swa him sylf bebead, þa he him fore gescraf, fæder mancynnes. Geseh he þa on greote gingran sine, beornas beadurofe, biryhte him swefan on slæpe. He sona ongann 850\nwigend weccean, ond worde cwæð: "Ic eow secgan mæg soð orgete, þæt us gystrandæge on geofones stream ofer arwelan æðeling ferede. In þam ceole wæs cyninga wuldor, 855\nwaldend werðeode. Ic his word oncneow, þeh he his mægwlite bemiðen hæfde." Him þa æðelingas ondsweorodon, geonge gencwidum, gastgerynum: "We ðe, Andreas, eaðe gecyðað 860\nsið userne, þæt ðu sylfa miht ongitan gleawlice gastgehygdum. Us sæwerige slæp ofereode. þa comon earnas ofer yða wylm faran on flyhte, feðerum hremige, 865\nus ofslæpendum sawle abrugdon, mid gefean feredon flyhte on lyfte, brehtmum bliðe, beorhte ond liðe. Lissum lufodon ond in lofe wunedon, þær wæs singal sang ond swegles gong, 870\nwlitig weoroda heap ond wuldres þreat. Utan ymbe æðelne englas stodon, þegnas ymb þeoden, þusendmælum, heredon on hehðo halgan stefne dryhtna dryhten. Dream wæs on hyhte. 875\nWe ðær heahfæderas halige oncneowon ond martyra mægen unlytel, sungon sigedryhtne soðfæstlic lof, dugoð domgeorne. þær wæs Dauid mid, eadig oretta, Essages sunu, 880\nfor Crist cumen, cining Israhela. Swylce we gesegon for suna meotudes, æðelum ecne, eowic standan, twelfe getealde, tireadige hæleð. Eow þegnodon þrymsittende, 885\nhalige heahenglas. ðam bið hæleða well þe þara blissa brucan moton. þær wæs wuldres wynn, wigendra þrym, æðelic onginn, næs þær ænigum gewinn. þam bið wræcsið witod, wite geopenad, 890\nþe þara gefeana sceal fremde weorðan, hean hwearfian, þonne heonon gangaþ." þa wæs modsefa myclum geblissod haliges on hreðre, syðþan hleoðorcwide gingran gehyrdon, þæt hie god wolde 895\nonmunan swa mycles ofer menn ealle, ond þæt word gecwæð wigendra hleo: "Nu ic, god dryhten, ongiten hæbbe þæt ðu on faroðstræte feor ne wære, cyninga wuldur, þa ic on ceol gestah, 900\nðeh ic on yðfare, engla þeoden, gasta geocend, ongitan ne cuðe. Weorð me nu milde, meotud ælmihtig, bliðe, beorht cyning! Ic on brimstreame spræc worda worn, wat æfter nu 905\nhwa me wyrðmyndum on wudubate ferede ofer flodas. þæt is frofre gast hæleða cynne. þær is help gearu, milts æt mærum, manna gehwylcum, sigorsped geseald, þam þe seceð to him." 910\nða him fore eagum onsyne wearð æðeling oðywed in þa ilcan tid, cining cwicera gehwæs, þurh cnihtes had. þa he worde cwæð, wuldres aldor: "Wes ðu, Andreas, hal, mid þas willgedryht, 915\nferðgefeonde! Ic þe friðe healde, þæt þe ne moton mangeniðlan, grame grynsmiðas, gaste gesceððan." Feoll þa to foldan, frioðo wilnode wordum wis hæleð, winedryhten frægn: 920\n"Hu geworhte ic þæt, waldend fira, synnig wið seolfne, sawla nergend, þæt ic þe swa godne ongitan ne meahte on wægfære, þær ic worda gespræc minra for meotude ma þonne ic sceolde?" 925\nHim andswarode ealwalda god: "No ðu swa swiðe synne gefremedest swa ðu in Achaia ondsæc dydest, ðæt ðu on feorwegas feran ne cuðe ne in þa ceastre becuman mehte, 930\nþing gehegan þreora nihta fyrstgemearces, swa ic þe feran het ofer wega gewinn. Wast nu þe gearwor þæt ic eaðe mæg anra gehwylcne fremman ond fyrþran freonda minra 935\non landa gehwylc, þær me leofost bið. Aris nu hrædlice, ræd ædre ongit, beorn gebledsod, swa þe beorht fæder geweorðað wuldorgifum to widan aldre, cræfte ond mihte. ðu in þa ceastre gong 940\nunder burglocan, þær þin broðor is. Wat ic Matheus þurh mænra hand hrinen heorudolgum, heafodmagan searonettum beseted. þu hine secan scealt, leofne alysan of laðra hete, 945\nond eal þæt mancynn þe him mid wunige, elþeodigra inwitwrasnum, bealuwe gebundene. Him sceal bot hraðe weorþan in worulde ond in wuldre lean, swa ic him sylfum ær secgende wæs. 950\nNu ðu, Andreas, scealt edre geneðan in gramra gripe. Is þe guð weotod, heardum heoruswengum scel þin hra dæled wundum weorðan, wættre geliccost faran flode blod. Hie þin feorh ne magon 955\ndeaðe gedælan, þeh ðu drype ðolie, synnigra slege. ðu þæt sar aber; ne læt þe ahweorfan hæðenra þrym, grim gargewinn, þæt ðu gode swice, dryhtne þinum. Wes a domes georn; 960\nlæt ðe on gemyndum hu þæt manegum wearð fira gefrege geond feala landa, þæt me bysmredon bennum fæstne weras wansælige. Wordum tyrgdon, slogon ond swungon, synnige ne mihton 965\nþurh sarcwide soð gecyðan. þa ic mid Iudeum gealgan þehte, (rod wæs aræred), þær rinca sum of minre sidan swat ut forlet, dreor to foldan. Ic adreah feala 970\nyrmþa ofer eorðan. Wolde ic eow on ðon þurh bliðne hige bysne onstellan, swa on ellþeode ywed wyrðeð. Manige syndon in þysse mæran byrig þara þe ðu gehweorfest to heofonleohte 975\nþurh minne naman, þeah hie morðres feala in fyrndagum gefremed habban." Gewat him þa se halga heofonas secan, eallra cyninga cining, þone clænan ham, eaðmedum upp, þær is ar gelang 980\nfira gehwylcum, þam þe hie findan cann. ða wæs gemyndig modgeþyldig, beorn beaduwe heard, eode in burh hraðe, anræd oretta, elne gefyrðred, maga mode rof, meotude getreowe, 985\nstop on stræte, (stig wisode), swa him nænig gumena ongitan ne mihte, synfulra geseon. Hæfde sigora weard on þam wangstede wære betolden leofne leodfruman mid lofe sinum. 990\nHæfde þa se æðeling in geþrungen, Cristes cempa, carcerne neh. Geseh he hæðenra hloð ætgædere, fore hlindura hyrdas standan, seofone ætsomne. Ealle swylt fornam, 995\ndruron domlease. Deaðræs forfeng hæleð heorodreorige. ða se halga gebæd bilwytne fæder, breostgehygdum herede on hehðo heofoncyninges þrym, godes dryhtendom. Duru sona onarn 1000\nþurh handhrine haliges gastes, ond þær in eode, elnes gemyndig, hæle hildedeor. Hæðene swæfon, dreore druncne, deaðwang rudon. Geseh he Matheus in þam morðorcofan, 1005\nhæleð higerofne under heolstorlocan, secgan dryhtne lof, domweorðinga engla ðeodne. He ðær ana sæt geohðum geomor in þam gnornhofe. Geseh þa under swegle swæsne geferan, 1010\nhalig haligne. Hyht wæs geniwad. Aras þa togenes, gode þancade þæs ðe hie onsunde æfre moston geseon under sunnan. Syb wæs gemæne bam þam gebroðrum, blis edniwe. 1015\næghwæðer oðerne earme beþehte, cyston hie ond clypton. Criste wæron begen leofe on mode. Hie leoht ymbscan halig ond heofontorht. Hreðor innan wæs wynnum awelled. þa worde ongan 1020\nærest Andreas æðelne geferan on clustorcleofan mid cwide sinum gretan godfyrhtne, sæde him guðgeðingu, feohtan fara monna: "Nu is þis folc on luste, hæleð hyder on 1025\ngewyrht eardes neosan." æfter þyssum wordum wuldres þegnas, begen þa gebroðor, to gebede hyldon, sendon hira bene fore bearn godes. Swylce se halga in þam hearmlocan 1030\nhis god grette ond him geoce bæd, hælend helpe, ær þan hra crunge fore hæðenra hildeþrymme, ond þa gelædde of leoðobendum fram þam fæstenne on frið dryhtnes 1035\ntu ond hundteontig geteled rime, swylce feowertig, generede fram niðe, (þær he nænigne forlet under burglocan bennum fæstne), ond þær wifa þa gyt, weorodes to eacan, 1040\nanes wana þe fiftig forhte gefreoðode. Fægen wæron siðes, lungre leordan, nalas leng bidon in þam gnornhofe guðgeþingo. Gewat þa Matheus menigo lædan 1045\non gehyld godes, swa him se halga bebead. Weorod on wilsið wolcnum beþehte, þe læs him scyldhatan scyððan comon mid earhfare, ealdgeniðlan. þær þa modigan mid him mæðel gehedan, 1050\ntreowgeþoftan, ær hie on tu hweorfan. ægðer þara eorla oðrum trymede heofonrices hyht, helle witu wordum werede. Swa ða wigend mid him, hæleð higerofe, halgum stefnum 1055\ncempan coste cyning weorðadon, wyrda waldend, þæs wuldres ne bið æfre mid eldum ende befangen. Gewat him þa Andreas inn on ceastre glædmod gangan, to þæs ðe he gramra gemot, 1060\nfara folcmægen, gefrægen hæfde, oððæt he gemette be mearcpaðe standan stræte neah stapul ærenne. Gesæt him þa be healfe, hæfde hluttre lufan, ece upgemynd engla blisse; 1065\nþanon basnode under burhlocan hwæt him guðweorca gifeðe wurde. þa gesamnedon side herigeas, folces frumgaras. To þam fæstenne wærleasra werod wæpnum comon, 1070\nhæðne hildfrecan, to þæs þa hæftas ær under hlinscuwan hearm þrowedon. Wendan ond woldon wiðerhycgende þæt hie on elþeodigum æt geworhton, weotude wiste. Him seo wen gelah, 1075\nsyððan mid corðre carcernes duru eorre æscberend opene fundon, onhliden hamera geweorc, hyrdas deade. Hie þa unhyðige eft gecyrdon, luste belorene, laðspell beran, 1080\nsægdon þam folce þæt ðær feorrcundra, ellreordigra, ænigne to lafe in carcerne cwicne ne gemetton, ah þær heorodreorige hyrdas lagan, gæsne on greote, gaste berofene, 1085\nfægra flæschaman. þa wearð forht manig for þam færspelle folces ræswa, hean, hygegeomor, hungres on wenum, blates beodgastes. Nyston beteran ræd, þonne hie þa belidenan him to lifnere 1090\ndeade gefeormedon. Duruþegnum wearð in ane tid eallum ætsomne þurh heard gelac hildbedd styred. ða ic lungre gefrægn leode tosomne burgwaru bannan. Beornas comon, 1095\nwiggendra þreat, wicgum gengan, on mearum modige, mæðelhegende, æscum dealle. þa wæs eall geador to þam þingstede þeod gesamnod. Leton him þa betweonum taan wisian 1100\nhwylcne hira ærest oðrum sceolde to foddurþege feores ongyldan; hluton hellcræftum, hæðengildum teledon betwinum. ða se tan gehwearf efne ofer ænne ealdgesiða, 1105\nse wæs uðweota eorla dugoðe, heriges on ore. Hraðe siððan wearð fetorwrasnum fæst, feores orwena. Cleopode þa collenferhð cearegan reorde, cwæð he his sylfes sunu syllan wolde 1110\non æhtgeweald, eaforan geongne, lifes to lisse. Hie ða lac hraðe þegon to þance. þeod wæs oflysted, metes modgeomre, næs him to maðme wynn, hyht to hordgestreonum. Hungre wæron 1115\nþearle geþreatod, swa se ðeodsceaða reow ricsode. þa wæs rinc manig, guðfrec guma, ymb þæs geongan feorh breostum onbryrded. To þam beadulace wæs þæt weatacen wide gefrege, 1120\ngeond þa burh bodad beorne manegum, þæt hie þæs cnihtes cwealm corðre gesohton, duguðe ond eogoðe, dæl onfengon lifes to leofne. Hie lungre to þæs, hæðene herigweardas, here samnodan 1125\nceastrewarena. Cyrm upp astah ða se geonga ongann geomran stefne, gehæfted for herige, hearmleoð galan, freonda feasceaft, friðes wilnian. Ne mihte earmsceapen are findan, 1130\nfreoðe æt þam folce, þe him feores wolde, ealdres geunnan. Hæfdon æglæcan sæcce gesohte. Sceolde sweordes ecg, scerp ond scurheard, of sceaðan folme, fyrmælum fag, feorh acsigan. 1135\nða þæt Andrea earmlic þuhte, þeodbealo þearlic to geðolianne, þæt he swa unscyldig ealdre sceolde lungre linnan. Wæs se leodhete þrist ond þrohtheard. þrymman sceocan, 1140\nmodige maguþegnas, morðres on luste, woldon æninga, ellenrofe, on þam hysebeorðre heafolan gescenan, garum agetan. Hine god forstod, halig of hehðo, hæðenum folce. 1145\nHet wæpen wera wexe gelicost on þam orlege eall formeltan, þy læs scyldhatan sceððan mihton, egle ondsacan, ecga þryðum. Swa wearð alysed of leodhete, 1150\ngeong of gyrne. Gode ealles þanc, dryhtna dryhtne, þæs ðe he dom gifeð gumena gehwylcum, þara þe geoce to him seceð mid snytrum. þær bið symle gearu freod unhwilen, þam þe hie findan cann. 1155\nþa wæs wop hæfen in wera burgum, hlud heriges cyrm. Hreopon friccan, mændon meteleaste, meðe stodon, hungre gehæfte. Hornsalu wunedon, weste winræced, welan ne benohton 1160\nbeornas to brucanne on þa bitran tid, gesæton searuþancle sundor to rune ermðu eahtigan. Næs him to eðle wynn. Fregn þa gelome freca oðerne: "Ne hele se ðe hæbbe holde lare, 1165\non sefan snyttro! Nu is sæl cumen, þrea ormæte, is nu þearf mycel þæt we wisfæstra wordum hyran." þa for þære dugoðe deoful ætywde, wann ond wliteleas, hæfde weriges hiw. 1170\nOngan þa meldigan morþres brytta, hellehinca, þone halgan wer wiðerhycgende, ond þæt word gecwæð: "Her is gefered ofer feorne weg æðelinga sum innan ceastre, 1175\nellþeodigra, þone ic Andreas nemnan herde. He eow neon gesceod ða he aferede of fæstenne manncynnes ma þonne gemet wære. Nu ge magon eaðe oncyðdæda 1180\nwrecan on gewyrhtum. Lætað wæpnes spor iren ecgheard, ealdorgeard sceoran, fæges feorhhord. Gað fromlice þæt ge wiðerfeohtend wiges gehnægan." Him þa Andreas agef ondsware: 1185\n"Hwæt, ðu þristlice þeode lærest, bældest to beadowe! Wæst þe bæles cwealm, hatne in helle, ond þu here fysest, feðan to gefeohte. Eart ðu fag wið god, dugoða demend. Hwæt, ðu deofles stræl, 1190\nicest þine yrmðo. ðe se ælmihtiga heanne gehnægde, ond on heolstor besceaf, þær þe cyninga cining clamme belegde, ond þe syððan a Satan nemdon, ða ðe dryhtnes a deman cuðon." 1195\nða gyt se wiðermeda wordum lærde folc to gefeohte, feondes cræfte: "Nu ge gehyrað hæleða gewinnan, se ðyssum herige mæst hearma gefremede. ðæt is Andreas, se me on fliteð 1200\nwordum wrætlicum for wera menigo." ða wæs beacen boden burhsittendum. Ahleopon hildfrome heriges brehtme ond to weallgeatum wigend þrungon, cene under cumblum, corðre mycle 1205\nto ðam orlege, ordum ond bordum. þa worde cwæð weoroda dryhten, meotud mihtum swið sægde his magoþegne: "Scealt ðu, Andreas, ellen fremman! Ne mið ðu for menigo, ah þinne modsefan 1210\nstaðola wið strangum! Nis seo stund latu þæt þe wælreowe witum belecgaþ, cealdan clommum. Cyð þe sylfne, herd hige þinne, heortan staðola, þæt hie min on ðe mægen oncnawan. 1215\nNe magon hie ond ne moton ofer mine est þinne lichoman, lehtrum scyldige, deaðe gedælan, ðeah ðu drype þolige, mirce manslaga. Ic þe mid wunige." æfter þam wordum com werod unmæte, 1220\nlyswe larsmeoðas, mid lindgecrode, bolgenmode; bæron ut hræðe ond þam halgan þær handa gebundon. Siþþan geypped wæs æðelinga wynn, ond hie andweardne eagum meahton 1225\ngesion sigerofne, þær wæs sec manig on þam welwange wiges oflysted leoda duguðe. Lyt sorgodon hwylc him þæt edlean æfter wurde. Heton þa lædan ofer landsceare, 1230\nðragmælum teon, torngeniðlan, swa hie hit frecnost findan meahton. Drogon deormodne æfter dunscræfum, ymb stanhleoðo, stærcedferþne, efne swa wide swa wegas to lagon, 1235\nenta ærgeweorc, innan burgum, stræte stanfage. Storm upp aras æfter ceasterhofum, cirm unlytel hæðnes heriges. Wæs þæs halgan lic sarbennum soden, swate bestemed, 1240\nbanhus abrocen. Blod yðum weoll, hatan heolfre. Hæfde him on innan ellen untweonde, wæs þæt æðele mod asundrad fram synnum, þeah he sares swa feala deopum dolgslegum dreogan sceolde. 1245\nSwa wæs ealne dæg oððæt æfen com sigetorht swungen. Sar eft gewod ymb þæs beornes breost, oðþæt beorht gewat sunne swegeltorht to sete glidan. Læddan þa leode laðne gewinnan 1250\nto carcerne. He wæs Criste swa þeah leof on mode. Him wæs leoht sefa halig heortan neh, hige untyddre. þa se halga wæs under heolstorscuwan, eorl ellenheard, ondlange niht 1255\nsearoþancum beseted. Snaw eorðan band wintergeworpum. Weder coledon heardum hægelscurum, swylce hrim ond forst, hare hildstapan, hæleða eðel lucon, leoda gesetu. Land wæron freorig 1260\ncealdum cylegicelum, clang wæteres þrym ofer eastreamas, is brycgade blæce brimrade. Bliðheort wunode eorl unforcuð, elnes gemyndig, þrist ond þrohtheard in þreanedum 1265\nwintercealdan niht. No on gewitte blon, acol for þy egesan, þæs þe he ær ongann, þæt he a domlicost dryhten herede, weorðade wordum, oððæt wuldres gim heofontorht onhlad. ða com hæleða þreat 1270\nto ðære dimman ding, duguð unlytel, wadan wælgifre weorodes brehtme. Heton ut hræðe æðeling lædan in wraðra geweald, wærfæstne hæleð. ða wæs eft swa ær ondlangne dæg 1275\nswungen sarslegum. Swat yðum weoll þurh bancofan, blodlifrum swealg, hatan heolfre. Hra weorces ne sann, wundum werig. þa cwom wopes hring þurh þæs beornes breost, blat ut faran, 1280\nweoll waðuman stream, ond he worde cwæð: "Geseoh nu, dryhten god, drohtað minne, weoruda willgeofa! þu wæst ond const anra gehwylces earfeðsiðas. Ic gelyfe to ðe, min liffruma, 1285\nþæt ðu mildheort me for þinum mægenspedum, nerigend fira, næfre wille, ece ælmihtig, anforlætan, swa ic þæt gefremme, þenden feorh leofað, min on moldan, þæt ic, meotud, þinum 1290\nlarum leofwendum lyt geswice. þu eart gescyldend wið sceaðan wæpnum, ece eadfruma, eallum þinum; ne læt nu bysmrian banan manncynnes, facnes frumbearn, þurh feondes cræft 1295\nleahtrum belecgan þa þin lof berað." ða ðær ætywde se atola gast, wrað wærloga. Wigend lærde for þam heremægene helle dioful awerged in witum, ond þæt word gecwæð: 1300\n"Sleað synnigne ofer seolfes muð, folces gewinnan! Nu to feala reordaþ." þa wæs orlege eft onhrered, niwan stefne. Nið upp aras oþðæt sunne gewat to sete glidan 1305\nunder niflan næs. Niht helmade, brunwann oferbræd beorgas steape, ond se halga wæs to hofe læded, deor ond domgeorn, in þæt dimme ræced; sceal þonne in neadcofan nihtlangne fyrst 1310\nwærfæst wunian wic unsyfre. þa com seofona sum to sele geongan, atol æglæca yfela gemyndig, morðres manfrea myrce gescyrded, deoful deaðreow duguðum bereafod, 1315\nongan þa þam halgan hospword sprecan: "Hwæt hogodest ðu, Andreas, hidercyme þinne on wraðra geweald? Hwæt is wuldor þin, þe ðu oferhigdum upp arærdest, þa ðu goda ussa gild gehnægdest? 1320\nHafast nu þe anum eall getihhad land ond leode, swa dyde lareow þin. Cyneþrym ahof, þam wæs Crist nama, ofer middangeard, þynden hit meahte swa. þone Herodes ealdre besnyðede, 1325\nforcom æt campe cyning Iudea, rices berædde, ond hine rode befealg, þæt he on gealgan his gast onsende. Swa ic nu bebeode bearnum minum, þegnum þryðfullum, ðæt hie ðe hnægen, 1330\ngingran æt guðe. Lætað gares ord, earh ættre gemæl, in gedufan in fæges ferð. Gað fromlice, ðæt ge guðfrecan gylp forbegan." Hie wæron reowe, ræsdon on sona 1335\ngifrum grapum. Hine god forstod, staðulfæst steorend, þurh his strangan miht. Syððan hie oncneowon Cristes rode on his mægwlite, mære tacen, wurdon hie ða acle on þam onfenge, 1340\nforhte, afærde, ond on fleam numen. Ongan eft swa ær ealdgeniðla, helle hæftling, hearmleoð galan: "Hwæt wearð eow swa rofum, rincas mine, lindgesteallan, þæt eow swa lyt gespeow?" 1345\nHim þa earmsceapen agef ondsware, fah fyrnsceaþa, ond his fæder oncwæð: "Ne magan we him lungre lað ætfæstan, swilt þurh searwe. Ga þe sylfa to! þær þu gegninga guðe findest, 1350\nfrecne feohtan, gif ðu furður dearst to þam anhagan aldre geneðan. We ðe magon eaðe, eorla leofost, æt þam secgplegan selre gelæran; ær ðu gegninga guðe fremme, 1355\nwiges woman, weald, hu ðe sæle æt þam gegnslege. Utan gangan eft, þæt we bysmrigen bendum fæstne, oðwitan him his wræcsið. Habbað word gearu wið þam æglæcan eall getrahtod!" 1360\nþa hleoðrade hludan stefne, witum bewæled, ond þæt word gecwæð: "þu þe, Andreas, aclæccræftum lange feredes! Hwæt, ðu leoda feala forleolce ond forlærdest! Nu leng ne miht 1365\ngewealdan þy weorce. þe synd witu þæs grim weotud be gewyrhtum. þu scealt werigmod, hean, hroðra leas, hearm þrowigan, sare swyltcwale. Secgas mine to þam guðplegan gearwe sindon, 1370\nþa þe æninga ellenweorcum unfyrn faca feorh ætþringan. Hwylc is þæs mihtig ofer middangeard, þæt he þe alyse of leoðubendum, manna cynnes, ofer mine est?" 1375\nHim þa Andreas agef ondsware: "Hwæt, me eaðe ælmihtig god, niða neregend, se ðe in niedum iu gefæstnode fyrnum clommum! þær ðu syððan a, susle gebunden, 1380\nin wræc wunne, wuldres blunne, syððan ðu forhogedes heofoncyninges word. þær wæs yfles or, ende næfre þines wræces weorðeð. ðu scealt widan feorh ecan þine yrmðu. þe bið a symble 1385\nof dæge on dæg drohtaþ strengra." ða wearð on fleame se ðe ða fæhðo iu wið god geara grimme gefremede. Com þa on uhtan mid ærdæge hæðenra hloð haliges neosan 1390\nleoda weorude. Heton lædan ut þrohtheardne þegn þriddan siðe, woldon aninga ellenrofes mod gemyltan. Hit ne mihte swa! ða wæs niowinga nið onhrered, 1395\nheard ond hetegrim. Wæs se halga wer sare geswungen, searwum gebunden, dolgbennum þurhdrifen, ðendon dæg lihte. Ongan þa geomormod to gode cleopian, heard of hæfte, halgan stefne 1400\nweop werigferð, ond þæt word gecwæð: "Næfre ic geferde mid frean willan under heofonhwealfe heardran drohtnoð, þær ic dryhtnes æ deman sceolde. Sint me leoðu tolocen, lic sare gebrocen, 1405\nbanhus blodfag, benne weallað, seonodolg swatige. Hwæt, ðu sigora weard, dryhten hælend, on dæges tide mid Iudeum geomor wurde ða ðu of gealgan, god lifigende, 1410\nfyrnweorca frea, to fæder cleopodest, cininga wuldor, ond cwæde ðus: 'Ic ðe, fæder engla, frignan wille, lifes leohtfruma, hwæt forlætest ðu me?' Ond ic nu þry dagas þolian sceolde 1415\nwælgrim witu. Bidde ic, weoroda god, þæt ic gast minne agifan mote, sawla symbelgifa, on þines sylfes hand. ðu ðæt gehete þurh þin halig word, þa ðu us twelfe trymman ongunne, 1420\nþæt us heterofra hild ne gesceode, ne lices dæl lungre oððeoded, ne synu ne ban on swaðe lagon, ne loc of heafde to forlore wurde, gif we þine lare læstan woldon. 1425\nNu sint sionwe toslopen, is min swat adropen, licgað æfter lande loccas todrifene, fex on foldan. Is me feorhgedal leofre mycle þonne þeos lifcearo." Him þa stefn oncwæð, stiðhycgendum, 1430\nwuldorcyninges word hloðrode: "Ne wep þone wræcsið, wine leofesta, nis þe to frecne. Ic þe friðe healde, minre mundbyrde mægene besette. Me is miht ofer eall, 1435\nsigorsped geseald. Soð þæt gecyðeð mænig æt meðle on þam myclan dæge, þæt ðæt geweorðeð, þæt ðeos wlitige gesceaft, heofon ond eorðe, hreosaþ togadore, ær awæged sie worda ænig 1440\nþe ic þurh minne muð meðlan onginne. Geseoh nu seolfes swæðe, swa þin swat aget þurh bangebrec blodige stige, lices lælan. No þe laðes ma þurh daroða gedrep gedon motan, 1445\nþa þe heardra mæst hearma gefremedan." þa on last beseah leoflic cempa æfter wordcwidum wuldorcyninges. Geseh he geblowene bearwas standan blædum gehrodene, swa he ær his blod aget. 1450\nða worde cwæð wigendra hleo: "Sie ðe ðanc ond lof, þeoda waldend, to widan feore wuldor on heofonum, ðæs ðu me on sare, sigedryhten min, ellþeodigne, an ne forlæte." 1455\nSwa se dædfruma dryhten herede halgan stefne oððæt hador sægl wuldortorht gewat under waðu scriðan. þa þa folctogan feorðan siðe, egle ondsacan, æðeling læddon 1460\nto þam carcerne, woldon cræfta gehygd, magorædendes mod oncyrran on þære deorcan niht. þa com dryhten god in þæt hlinræced, hæleða wuldor, ond þa wine synne wordum grette 1465\nond frofre gecwæð, fæder manncynnes, lifes lareow, heht his lichoman hales brucan: "Ne scealt ðu in henðum a leng searohæbbendra sar þrowian." Aras þa mægene rof, sægde meotude þanc, 1470\nhal of hæfte heardra wita. Næs him gewemmed wlite, ne wloh of hrægle lungre alysed, ne loc of heafde, ne ban gebrocen, ne blodig wund lice gelenge, ne laðes dæl, 1475\nþurh dolgslege dreore bestemed, ac wæs eft swa ær þurh þa æðelan miht lof lædende, ond on his lice trum. Hwæt, ic hwile nu haliges lare, leoðgiddinga, lof þæs þe worhte, 1480\nwordum wemde, wyrd undyrne ofer min gemet. Mycel is to secganne, langsum leornung, þæt he in life adreag, eall æfter orde. þæt scell æglæwra mann on moldan þonne ic me tælige 1485\nfindan on ferðe, þæt fram fruman cunne eall þa earfeðo þe he mid elne adreah, grimra guða. Hwæðre git sceolon lytlum sticcum leoðworda dæl furður reccan. þæt is fyrnsægen, 1490\nhu he weorna feala wita geðolode, heardra hilda, in þære hæðenan byrig. He be wealle geseah wundrum fæste under sælwage sweras unlytle, stapulas standan, storme bedrifene, 1495\neald enta geweorc. He wið anne þæra, mihtig ond modrof, mæðel gehede, wis, wundrum gleaw, word stunde ahof: "Geher ðu, marmanstan, meotudes rædum, fore þæs onsyne ealle gesceafte 1500\nforhte geweorðað, þonne hie fæder geseoð heofonas ond eorðan herigea mæste on middangeard mancynn secan. Læt nu of þinum staþole streamas weallan, ea inflede, nu ðe ælmihtig 1505\nhateð, heofona cyning, þæt ðu hrædlice on þis fræte folc forð onsende wæter widrynig to wera cwealme, geofon geotende. Hwæt, ðu golde eart, sincgife, sylla! On ðe sylf cyning 1510\nwrat, wuldres god, wordum cyðde recene geryno, ond ryhte æ getacnode on tyn wordum, meotud mihtum swið. Moyse sealde, swa hit soðfæste syðþan heoldon, 1515\nmodige magoþegnas, magas sine, godfyrhte guman, Iosua ond Tobias. Nu ðu miht gecnawan þæt þe cyning engla gefrætwode furður mycle giofum geardagum þonne eall gimma cynn. 1520\nþurh his halige hæs þu scealt hræðe cyðan gif ðu his ondgitan ænige hæbbe." Næs þa wordlatu wihte þon mare þæt se stan togan. Stream ut aweoll, fleow ofer foldan. Famige walcan 1525\nmid ærdæge eorðan þehton, myclade mereflod. Meoduscerwen wearð æfter symbeldæge, slæpe tobrugdon searuhæbbende. Sund grunde onfeng, deope gedrefed. Duguð wearð afyrhted 1530\nþurh þæs flodes fær. Fæge swulton, geonge on geofene guðræs fornam þurh sealtne weg. þæt wæs sorgbyrþen, biter beorþegu. Byrlas ne gældon, ombehtþegnas. þær wæs ælcum genog 1535\nfram dæges orde drync sona gearu. Weox wæteres þrym. Weras cwanedon, ealde æscberend. Wæs him ut myne fleon fealone stream, woldon feore beorgan, to dunscræfum drohtað secan, 1540\neorðan ondwist. Him þæt engel forstod, se ða burh oferbrægd blacan lige, hatan heaðowælme. Hreoh wæs þær inne beatende brim. Ne mihte beorna hloð of þam fæstenne fleame spowan. 1545\nWægas weoxon, wadu hlynsodon, flugon fyrgnastas, flod yðum weoll. ðær wæs yðfynde innan burgum geomorgidd wrecen. Gehðo mændan forhtferð manig, fusleoð golon. 1550\nEgeslic æled eagsyne wearð, heardlic hereteam, hleoðor gryrelic. þurh lyftgelac leges blæstas weallas ymbwurpon, wæter mycladon. þær wæs wop wera wide gehyred, 1555\nearmlic ylda gedræg. þa þær an ongann, feasceaft hæleð, folc gadorigean, hean, hygegeomor, heofende spræc: "Nu ge magon sylfe soð gecnawan, þæt we mid unrihte ellþeodigne 1560\non carcerne clommum belegdon, witebendum. Us seo wyrd scyðeð, heard ond hetegrim. þæt is her swa cuð, is hit mycle selre, þæs þe ic soð talige, þæt we hine alysan of leoðobendum, 1565\nealle anmode, (ofost is selost), ond us þone halgan helpe biddan, geoce ond frofre. Us bið gearu sona sybb æfter sorge, gif we secaþ to him." þa þær Andrea orgete wearð 1570\non fyrhðlocan folces gebæro, þær wæs modigra mægen forbeged, wigendra þrym. Wæter fæðmedon, fleow firgendstream, flod wæs on luste, oþþæt breost oferstag, brim weallende, 1575\neorlum oð exle. þa se æðeling het streamfare stillan, stormas restan ymbe stanhleoðu. Stop ut hræðe cene collenferð, carcern ageaf, gleawmod, gode leof. Him wæs gearu sona 1580\nþurh streamræce stræt gerymed. Smeolt wæs se sigewang, symble wæs dryge folde fram flode, swa his fot gestop. Wurdon burgware bliðe on mode, ferhðgefeonde. þa wæs forð cumen 1585\ngeoc æfter gyrne. Geofon swaðrode þurh haliges hæs, hlyst yst forgeaf, brimrad gebad. þa se beorg tohlad, eorðscræf egeslic, ond þær in forlet flod fæðmian, fealewe wægas, 1590\ngeotende gegrind grund eall forswealg. Nalas he þær yðe ane bisencte, ach þæs weorodes eac ða wyrrestan, faa folcsceaðan, feowertyne gewiton mid þy wæge in forwyrd sceacan 1595\nunder eorþan grund. þa wearð acolmod, forhtferð manig folces on laste. Wendan hie wifa ond wera cwealmes, þearlra geþinga ðrage hnagran, syððan mane faa, morðorscyldige, 1600\nguðgelacan under grund hruron. Hie ða anmode ealle cwædon: "Nu is gesyne ðæt þe soð meotud, cyning eallwihta, cræftum wealdeð, se ðisne ar hider onsende 1605\nþeodum to helpe. Is nu þearf mycel þæt we gumcystum georne hyran." þa se halga ongann hæleð blissigean, wigendra þreat wordum retan: "Ne beoð ge to forhte, þeh þe fell curen 1610\nsynnigra cynn. Swylt þrowode, witu be gewyrhtum. Eow is wuldres leoht torht ontyned, gif ge teala hycgað." Sende þa his bene fore bearn godes, bæd haligne helpe gefremman 1615\ngumena geogoðe, þe on geofene ær þurh flodes fæðm feorh gesealdon, ðæt þa gastas, gode orfeorme, in wita forwyrd, wuldre bescyrede, in feonda geweald gefered ne wurdan. 1620\nþa ðæt ærende ealwealdan gode æfter hleoðorcwidum haliges gastes wæs on þanc sprecen, ðeoda ræswan. Het þa onsunde ealle arisan, geonge of greote, þa ær geofon cwealde. 1625\nþa þær ofostlice upp astodon manige on meðle, mine gefrege, eaforan unweaxne, ða wæs eall eador leoðolic ond gastlic, þeah hie lungre ær þurh flodes fær feorh aleton. 1630\nOnfengon fulwihte ond freoðuwære, wuldres wedde witum aspedde, mundbyrd meotudes. þa se modiga het, cyninges cræftiga, ciricean getimbran, gerwan godes tempel, þær sio geogoð aras 1635\nþurh fæder fulwiht ond se flod onsprang. þa gesamnodon secga þreate weras geond þa winburg wide ond side, eorlas anmode, ond hira idesa mid, cwædon holdlice hyran woldon, 1640\nonfon fromlice fullwihtes bæð dryhtne to willan, ond diofolgild, ealde eolhstedas, anforlætan. þa wæs mid þy folce fulwiht hæfen, æðele mid eorlum, ond æ godes 1645\nriht aræred, ræd on lande mid þam ceasterwarum, cirice gehalgod. þær se ar godes anne gesette, wisfæstne wer, wordes gleawne, in þære beorhtan byrig bisceop þam leodum, 1650\nond gehalgode fore þam heremægene þurh apostolhad, Platan nemned, þeodum on þearfe, ond þriste bebead þæt hie his lare læston georne, feorhræd fremedon. Sægde his fusne hige, 1655\nþæt he þa goldburg ofgifan wolde, secga seledream ond sincgestreon, beorht beagselu, ond him brimþisan æt sæs faroðe secan wolde. þæt wæs þam weorode weorc to geþoligenne, 1660\nþæt hie se leodfruma leng ne wolde wihte gewunian. þa him wuldres god on þam siðfæte sylfum ætywde, ond þæt word gecwæð, weoruda dryhten: "folc of firenum? Is him fus hyge 1665\ngað geomriende, geohðo mænað weras wif samod. Hira wop becom, murnende mod fore sneowan. Ne scealt ðu þæt eowde anforlætan 1670\non swa niowan gefean, ah him naman minne on ferðlocan fæste getimbre. Wuna in þære winbyrig, wigendra hleo, salu sinchroden, seofon nihta fyrst. Syððan ðu mid mildse minre ferest." 1675\nþa eft gewat oðre siðe modig, mægene rof, Marmedonia ceastre secan. Cristenra weox word ond wisdom, syððan wuldres þegn, æþelcyninges ar, eagum sawon. 1680\nLærde þa þa leode on geleafan weg, trymede torhtlice, tireadigra wenede to wuldre weorod unmæte, to þam halgan ham heofona rices, þær fæder ond sunu ond frofre gast 1685\nin þrinnesse þrymme wealdeð in woruld worulda wuldorgestealda. Swylce se halga herigeas þreade, deofulgild todraf ond gedwolan fylde. þæt wæs Satane sar to geþolienne, 1690\nmycel modes sorg, þæt he ða menigeo geseah hweorfan higebliðe fram helltrafum þurh Andreas este lare to fægeran gefean, þær næfre feondes ne bið, gastes gramhydiges, gang on lande. 1695\nþa wæron gefylde æfter frean dome dagas on rime, swa him dryhten bebead, þæt he þa wederburg wunian sceolde. Ongan hine þa fysan ond to flote gyrwan, blissum hremig, wolde on brimþisan 1700\nAchaie oðre siðe sylfa gesecan, þær he sawulgedal, beaducwealm gebad. þæt þam banan ne wearð hleahtre behworfen, ah in helle ceafl sið asette, ond syððan no, 1705\nfah, freonda leas, frofre benohte. ða ic lædan gefrægn leoda weorode leofne lareow to lides stefnan, mæcgas modgeomre. þær manegum wæs hat æt heortan hyge weallende. 1710\nHie ða gebrohton æt brimes næsse on wægþele wigan unslawne. Stodon him ða on ofre æfter reotan þendon hie on yðum æðelinga wunn ofer seolhpaðu geseon mihton, 1715\nond þa weorðedon wuldres agend, cleopodon on corðre, ond cwædon þus: "An is ece god eallra gesceafta! Is his miht ond his æht ofer middangeard breme gebledsod, ond his blæd ofer eall 1720\nin heofonþrymme halgum scineð, wlitige on wuldre to widan ealdre, ece mid englum. þæt is æðele cyning!" Index | Previous page | Next page


Ēadweard se Martyr - Wikipǣdia, sēo frēo wīsdōmbōc\nĒadweard se Martyr\nĒadweard Cyning se hēt ēac Ēadweard se Martyr wæs Engla Cyning of 975 oþ þe Liofa hine formyrðrode in 978 þan wæs se cyning fiftiene oððe siextiene winteryld cnapa.\n8 Mǣdmōnaþ 975 oþ 18 Hrēþmōnaþ 978\nÆþelflæd oððe Wulfþryþ\n18 Hrēþmōnaþ 978 (15 oððe 16 winter)\nWærham on Dorsǣtum\nþan on Sceaftesbyrig, þan on Woccingum\nĒadweard wæs Ēadgares Cyninges ieldsta sunu ac he næs his fædres oncnāwen ierfa. On Ēadgares dēaþ wæs þone cynedōm bisǣce. Manig þegnas healden Ēadweardes cræfing þe he bēo cyning and ōðru stōden for his iengror healf-brēder Æþelræd Unrǣd. Ēadweard wæs gecoren swa cyning and gehalgod be his geþafum in þære cirican, þæm twǣm ercebiscopas Dunstan of Cantwarabyrig and Oswald of Wigornceatre.\nÞæs rīces miclan ealdormenn se wæron Ælfhere Miercna Ealdorman and Æþelwine Ēastengla Ealdormann, cifon and ingewinn ælmæste abrāc. In Ēadwaerdes mægenlēaste frummedon ðās ealdormenn gewyrht wiþ mynster þærin berǣden hie mynster þære Benedictus regol of land and riht þe Ēadgar Cyning hæfde gegiefen swylcum mynstrum.\nĒadweardes scort cynedōm endode þan wæs Ēadward cyng ofslagen on æfentide æt Corfes geate on xv kalendæ Aprilis and hine man bebyrigde æt Wærham butan ælcum cynelicum wurðscipe. Liofa þēof hine slōg. Ne wearð Angelcynne nan wærsa dæd gedon, þonne þeos wæs, syððon hi ærest Brytonland gesohton. Men hine ofmyrðrodon, ac God hine mærsode. He wæs on life eorðlic cing; he is nu æfter deaðe heofonlic sanct. On þis ylcan feng æðelred æðeling his broðor to rice.\nÞæs cyninges lic wæs eft bebyrged mid miclum gescrife æt Sceaftesbyrig Mynstere in 979. In 1001 Ēadweardes bānas wæron gebyrged in lofost stede in þære mynstre, mid Æþelrædes Cyninges bletsinge. Menn geliefdon in þæm dagum þe Ēadweard Cyning wæs halga.\nFram "https://ang.wikipedia.org/w/index.php?title=Ēadweard_se_Martyr&oldid=193553" begeten\nLast edited on 29 Weodmonað 2018, at 13:05\nMan niwanost wende þisne tramet on þære 13:05 tide þæs 29 Weodmonað 2018.


mid century modern ceiling fan – midwestsoyo.org\nDecember 24, 2017 June 16, 2018 midwestsoyo\nmid century modern ceiling fan modern outdoor ceiling fans modern outdoor fan outdoor modern ceiling fans ceiling fan mid century modern mid century modern flush mount ceiling fan.\nmid century modern ceiling fan mid century modern ceiling fan mid century modern ceiling fan outdoor modern ceiling design in mid century modern ceiling fan mid century modern ceiling fan mid century.\nmid century modern ceiling fan mid century modern ceiling fans mid century ceiling fans a how to black mid century modern mid century modern ceiling fans mid century modern flush mount ceiling fan.\nmid century modern ceiling fan modern ceiling fans mid century modern fan mid century modern flush mount ceiling fan.\nmid century modern ceiling fan ceiling century modern ceiling fan century modern ceiling tiles light shade bedroom pendant mid century modern ceiling fan with light.\nmid century modern ceiling fan mid century modern ceiling fans mid century ceiling fan ceiling fans new fan design ceiling ideas mid century modern ceiling fans mid century modern outdoor ceiling fan.\nmid century modern ceiling fan mid century modern ceiling fan beautiful mid century modern ceiling lamp of lovely mid century modern ceiling fan with light.\nmid century modern ceiling fan image of indoor mid century modern ceiling fan mid century modern style ceiling fans.\nmid century modern ceiling fan mid century modern ceiling fan inspired by the mid century modern outdoor ceiling fan.\nmid century modern ceiling fan living room with ceiling fan 3 blade led ceiling fan living room ceiling fans living room with ceiling fan mid century modern ceiling fan with light.\nmid century modern ceiling fan retro revival mid century inspired ceiling fan mid century modern style ceiling fans.\nmid century modern ceiling fan led indoor polished nickel ceiling fan with light kit and remote control mid century modern style ceiling fans.\nmid century modern ceiling fan photo 3 of 5 fancy mid century modern ceiling fan about remodel kids ceiling fans with mid century modern mid century modern flush mount ceiling fan.\nmid century modern ceiling fan mid century modern ceiling fan sensational fans retro at mid century modern style ceiling fans.\nmid century modern ceiling fan mid century modern style ceiling fans.\nmid century modern ceiling fan keep your space cool and looking great with a modern ceiling fan mid century modern ceiling fan with light.\nmid century modern ceiling fan awesome mid century modern ceiling fan decorated in living room ideas with white sectional sofa and mid century modern flush mount ceiling fan.\nmid century modern ceiling fan mid century modern ceiling fan brass spray paint harbor breeze avian mid century modern style ceiling fans.\nmid century modern ceiling fan mid century modern polished brass sputnik chandelier light fixture lights ceiling fan mid century modern flush mount ceiling fan.\nmid century modern ceiling fan mid century modern fan mid century modern ceiling fan bulb ceiling fan mid century modern ceiling light fixture mid century modern fabric curtains mid century modern cei.\nmid century modern ceiling fan image of mid century modern ceiling fan living room mid century modern ceiling fan with light.\nmid century modern ceiling fan colorful ceiling fan mid century modern ceiling fan co within designs 7 bay colorful ceiling mid century modern outdoor ceiling fan.\nmid century modern ceiling fan simple mid century modern ceiling fan mid century modern outdoor ceiling fan.\nmid century modern ceiling fan mid century modern ceiling fans retro ceiling fans at for mid century ceiling fan mid century modern outdoor ceiling fan.\nmid century modern ceiling fan mid century modern ceiling fan inspirational hunter fan mid century modern fan mid century modern ceiling mid century modern style ceiling fans.


Bright's Anglo-Saxon Reader/Ælfric's Life of King Oswald - Wikisource, the free online library\nBright's Anglo-Saxon Reader/Ælfric's Life of King Oswald\nÆlfric's Homily on St. Gregory the Great\nÆlfric's Life of King Oswald\nÆlfric's Preface to Genesis\n45041Bright's Anglo-Saxon Reader — Ælfric's Life of King OswaldJames W. Bright\n[From Ælfric's Lives of the Saints, according to MS. Cotton Julius E. 7. Brit. Mus.]\nÆfter ðam ðe Augustīnus tō Englalande becōm, wæs sum æðele cyning, Ōswold gehāten, on Norðhymbra lande, gelȳfed swȳþe on God. Sē fērde on his iugoðefram his frēondum and māgum tō Scotlande on sǣ, and þǣr sōna wearð gefullod, and his gefēran samod þe mid him sīþedon. Betwux þām wearð ofslagen Ēadwine his ēam, Norðhymbra cynincg, on Crīst gelȳfed, fram Brytta cyninge, Ceadwalla gecīged, and wēgen his æftergengan binnan twām gēarum; and sē Ceadwalla slōh ad tō sceame tūcode þā Norðhymbran lēode æfter heora hlāfordes fylle, oðe þæt Ōswold sē ēadiga his yfelnysse ādwǣscte. Ōswold him cōm tō, and him cēnlīce wið feaht mid lȳtlum weode, ac his gelēafa hine getrymde, and Crīst him gefylste tō his fēonda slege. Ōswold þā ārǣrde āne rōde sōna Gode tō worðmynte, ǣr þan þe hē tō ðām gewinne cōme, and clypode tō his gefērum, 'Uton feallan tō ðǣre rōde, and þone Ælmihtigan biddan þæt hē ūs āhredde wið þone mōdigan fēond þe ūs āfyllan wile. God sylf wāt geare þæt wē winnað rihtlīce wið þysne rēðan cyning tō āhreddenne ūre lēode.' Hī fēollon þā ealle mid Ōswolde cyning on gebedum; and syþþan on ōðerne mergen ēodon tō þām gefeohte, and gewunnon þǣr sige, swā swā sē Eallwealdend heom ūðe for Ōswoldes gelēafan; and ālēdon heora fȳnd, þone mōdigan Cedwallan mid his micclan werode, þe wēnde þæt him ne mihte nān weod wiðstandan.\nSēo ylce rōd siððan, ðe Ōswold þǣr ārǣrde, on wurðmynte þǣr stōd. And wurdon fela gehǣlde untrumra manna and ēac swilce nȳtena þurh ðā ylcan rōde, swā swā ūs rehte Bēda. Sum man fēoll on īse, þæt his earm tōbærst, and læg þā on bedde gebrocod for þearle, oð þæt man him fette of ðǣre foresǣdon rōde sumne dǣl þæs mēoses þe hēo mid beweaxan wæs, and sē ādliga sōna on slǣpe wearð gehǣled on ðǣre ylcan nihte þurh Ōswoldes geearnungum.\nSēo stōw is gehāten 'Heofonfeld' on Englisc, wið ðone langan weall þe þā Rōmaniscan worhtan, þǣr þǣr Ōswold oferwann þone wælhrēowan cynincg. And þǣr wearð siþþan ānrǣred swīðe mǣre cyrce Gode tō wurðmynte, þe wunað ā on ēcnysse.\nHwæt ðā Ōswold ongann embe Godes willan tō smēagenne, sōna swā hē rīces gewēold, and wolde gebīgan his lēoda tō gelēafan and tō þām lifigendan Gode. Sende ðā tō Scotlande, þǣr sē gelēafa wæs ðā, and bæd ðā hēafodmenn þæt hī his lēoda mihte tō Gode gewēman; and him wearð þæs getīþod. Hī sendon þā sōna þām gesǣligan cyninge sumne ārwurðne bisceop, Aidān gehāten. Sē wæs mǣres līfes man on munuclīcre drohtnunge, and hē ealle woruldcara āwearp fram his heortan, nānes þinges wilnigende būtan Godes willan. Swā hwæt swā him becōm of þæs cyninges gifum oððe rīcra manna, þæt hē hraðe dǣlde þearfum and wǣdlum mid welwillendum mōde.\nHwæt ðā Ōswold cyning his cymes fægnode, and hine ārwurðlīce underfēng his folce tō ðearfe, þæt heora gelēafa wurde āwend eft tō Gode fram þām wiþersæce þe hī tō gewende wǣron. Hit gelamp þā swā þæt sē gelēaffula cyning gerehte his witan on heora āgenum gereorde þæs bisceopes bodunge mid blīþum mōde, and wæs his wealhstōd; for þan þe hē wel cūþe Scyttysc, and sē bisceop Aidān ne mihte gebīgan his sprǣce tō Norðhymbriscum gereorde swā hraþe þā git. Sē bisceop þā fērde bodigende geond eall Norðhymbra land gelēafan, and him wel gebȳsnode mid weorcum symle, and sylf swā leofode swā swā hē lǣrde ōðre. Hē lufode forhæfednysse and hālige rǣdinge, and iunge men tēah georne mid lāre, swā þæt ealle his gefēran þe him mid ēodon sceoldon sealmas leornian oððe sume rǣdinge swā hwider swā hī fērdon þām folce bodigende. Seldon hē wolde rīdan, ac sīðode on his fōtum, and munuclīce leofode betwux ðām lǣwedan folce mid mycelre gescēadwīsnysse and sōþum mægnum.\nÞā wearð sē cynincg Ōswold swīðe ælmesgeorn and ēadmōd on þēawum and on eallum þingum cystig, and man ārǣrde cyrcan on his rīce geond eall and mynsterlīce gesetnyssa mid micelre geornfulnysse.\nHit gelamp on sumne sǣl þæt hī sǣton ætgædere, Ōswold and Aidān, on þām hālgan ēasterdæge; þā bær man þām cyninge cynelīce þēnunga on ānum sylfrenan disce; and sōna þā inn ēode ān þæs cyninges þegna þe his ælmyssan bewiste, and sǣde þæt fela þearfan sǣtan geond þā strǣt gehwanon cumene tō þæs cyninges ælmyssab, Þā sende sē cyning sōna þām þearfum þone sylfrenan disc mid sande mid ealle, and hēt tōcearfan þone disc and syllan þām þearfum heora ǣlcum his dǣl; and man dyde ðā swā. Þā genam Aidānus sē æðela bisceop þæs cyninges swȳþran hand mid swīðlīcre blysse, and clypode mid gelēafan, þus cweðende him tō, 'Ne forrotige on brosnunge þēos geblētsode swȳðre hand.' And him ēac swā geēode, swā swā Aidānus him bæd, þæt his swīðre hand is gesundful oð þis.\nŌswoldes cynerīce wearð gerȳmed þā swȳðe, swā þæt fēower þēoda hine underfēngon tō hlāforde, Peohtas, and Bryttas, Scottas, and Angle, swā swā sē ælmihtiga God hī geānlǣhte tō ðām for Ōswoldes gearnungum þe hine ǣfre wurðode. Hē fulworhte on Eferwīc þæt ǣnlīce mynster þe his mǣg Ēadwine ǣr begunnen hæfde; and hē swanc for heofonan rīce mid singālum gebedum swīþor þonne hē hogode hū hē gehēolde on worulde þā hwīlwendlīcan geþincðu, þe hē hwōnlīce lufode. Hē wolde æfter ūhtsange oftost hine gebiddan, and on cyrcan standan on syndrigum gebedum on sunnan ūpgange mid swȳðlīcre onbryrdnysse; and swā hwǣr swā hē wæs, hē wurðode ǣfre Gode ūpāwendum handbredum wið þæs heofones Weard.\nOn þām ylcan tīman cōm ēac sum bisceop fram Rōmebyrig, Birinus gehāten, tō Westseaxena kyninge, Cynegyls gehāten, sē wæs ðā gīt hǣðen and eall Westsexena land. Birinus witodlīce gewende fram Rōme be ðæs pāpan rǣde þe ðā on Rōme wæs, and behēt þæt hē wolde Godes willan gefremman, and bodian þām hǣþenum þæs Hǣlendes naman and þone sōðan gelēafan on fyrlenum landum. Þā becōm hē tō Westseaxan, þe wæs ðā gȳt hǣþen, and gebīgde þone cynincg Kynegyls tō Gode, and ealle his lēode tō gelēafan mid him. Hit gelamp þā swā þæt sē gelēaffulla Ōswold, Norðhymbra cyning, wæs cumen tō Cynegylse, and hine tō fulluhte nam, fægen his gecyrrednysse. Þā gēafon þā cynegas, Cynegyls and Ōswold, þām hālgan Birine him to bisceopstōle þā burh Dorcanceaster, and hē þǣr binnan wunode Godes lof ārǣrende, and gerihtlǣcende þæt folc mid lāre tō gelēafan tō langum fyrste, oð þæt hē gesǣlig sīþode tō Crīste; and his līc wearþ bebyrged on ðǣre ylcan byrig, oð þæt Hædde bisceop eft his bān ferode to Wintanceastre, and mid wurðmynte gelōgode binnan Ealdanmynstre, þǣr man hine wurðað gȳt.\nHwæt þā Ōswold cyning his cynedōm gehēold hlīsfullīce for worulde and mid micclum gelēafan, and on eallum dǣdum his Drihten ārwurðode, oð þæt hē ofslagen wearð for his folces ware on þām nigoðan gēare þe hē rīces gewēold, þā þā hē sylf wæs on ylde eahta and þrīttig geara. Hit gewearð swā be þām þæt him wann on Penda, Myrcena cyning, þe æt his mǣges slege ǣr, Ēadwines cyninges Ceadwallan fylste; and sē Penda ne cūðe be Crīste nān þincg, and eall Myrcena folc wæs ungefullod þā gīt. Hī cōmon þā to gefeohte tō Maserfelda begen, and fēngon tōgædere oð þæt þǣr fēollon þā crīstenan, and þā hǣðenan genēalǣhton to þām hālgan Ōswolde. Þā geseah hē genēalǣcan his līfes geendunge, and gebæd for his folc þe þǣr feallende swealt, and betǣhte heora sāwla and hine sylfne Gode, and þus clypode on his fylle, 'God gemiltsa ūrum sawlum!' Þā hēt sē hǣþena cynincg his hēafod of āslēan and his swīðran earm, and settan hī tō myrcelse.\nÞā æfter Ōswoldes slege, fēng Ōswig his brōðor to Norðhymbra rīce, and rād mid werode tō þǣr his brōðor hēafod stōd on stacan gefæstnod, and genam þæt hēafod and his swīðran hand, and mid ārwurðnysse ferode tō Lindisfarnēa cyrcan. Þā wearð gefylled swā wē hēr foresǣdon, þæt his swīðre hand wunað hāl mid þām flǣsce būtan ǣlcere brosnunge, swā sē bisceop gecwæð. Sē earm wearð gelēd ārwurðlīce on scrīne of seolfre āsmiþod, on Sancte Pētres mynstre binnan Bebbanbyrig be þǣre sǣ strande, and līð þǣr swā ansund swā hē of āslagen wæs. His brōðor dohtor eft siððan on Myrcan wearð cwēn, and geāxode his bān and gebrōhte hī to Lindesīge tō Bardanīge mynstre, þe hēo micclum lufode. Ac þā mynstermenn noldon for menniscum gedwylde þone sanct underfon, ac man slōh ān geteld ofer þā hālgan bān binnan þǣre līcreste. Hwæt þā God geswutelode þæt hē hālig sanct wæs, swā þæt heofonlīc lēoht ofer þæt geteld āstreht stōd ūp tō heofonum swilce hēalīc sunnbēam ofer ealle ðā niht, and þā lēoda behēoldon geond ealle þā scīre swīðe wundrigende. Þā wurdon þā mynstermen micclum āfyrhte, and bǣdon þæs on mergen þæt hī mōston þone sanct mid ārwurðnysse underfōn, þone þe hī ǣr forsōcon. Þā ðwōh man þā hālgan bān and bær intō þǣre cyrcan ārwurðlīce on scrīne, and gelōgodon hī ūpp.\nAnd þǣr wurdon gehǣlede þurh his hālgan geearnunge fela mettrume menn fram mislic_um coþum. Þæt wæter þe man þā bān mid āþwōh binnan þǣre cyrcan wearð āgoten swā on ānre hyrnan; and sēo eorðe siþþan þe þæt wæter underfēng wearð manegum tō bōte. Mid þām dūste wurdon āflīgde dēofla fram mannum, þā þe on wōdnysse ǣr wǣron gedrehte. Ēac swilce þǣr hē fēol on þām gefeohte ofslagen men nāmon þā eorðan to ādligum mannum, and dydon on wæter wanhālum to þicgenne, and hī wurdon gehǣlede þurh þone hālgan wer. Sum wegfarende man fērde wið þone feld; þā wearð his hors gesicclod, and sōna þǣr fēol, wælwigende geond ðā eorðan wōdum gelīcost. Mid þām þe hit swā wealwode geond þone wīdgillan feld, þā becōm hit embe lang þǣr sē cynincg Ōswold on þām gefeohte fēoll, swā swā wē ǣr foresǣdan; and hit sōna ārās swā hit hrepode þā stōwe, hāl eallum limum, and sē hlāford þæs fægnode. Sē ridda þā ferde forð on his weg þider hē gemynt hæfde. Þā wæs þǣr ān mǣden licgende on paralysin lange gebrocod. Hē began þā tō gereccenne hū him on rāde getīmode, and mann ferode þæt mǣden tō þǣre foresǣdan stōwe. Hēo wearð þā on slǣpe, and sōna eft āwōc ansund eallum limum fram þām egeslīcan broce. Band þā hire hēafod and blīðe hām fērde, gangænde on fōtum, swā hēo gefyrn ǣr ne dyde. Eft siððan fērde ēac sum ǣrendfæst ridda be ðǣre ylcan stōwe, and geband on ānum clāþe of þām hālgan dūste þǣre dēorwurðan stōwe, and lǣdde forð mid him þǣr hē fundode to; þā gemētte hē gebēoras blīðe æt þām hūse. Hē āhēng þā þæt dūst on ǣnne hēahne post and sæt mid þām gebēorum blissigende samod. Man worhte þā micel fȳr tōmiddes ðām gebēorum, and þā spearcan wundon wið þæs hrōfes swȳðe, oð þæt þæt hūs fǣrlīce eall on fȳre wearð, and þā gebēoras flugon āfyrhte aweg. Þæt hūs wearþ ðā forburnon būton þām ānum poste þe þæt hālige dūst on āhangen wæs: sē post āna ætstōd ansund mid þām duste; and hī swȳðe wundrodon þæs hālgan weres geearnunga, þæt þæt fȳr ne mihte þā moldan forbærnan. And manega menn siððan gesōhton þone stede heora hǣle feccende, and heora frēonda gehwilcum.\nÞā āsprang his hlīsa geond þā land wide, and ēac swilce tō Īrlande and ēac sūþ to Franclande, swā swā sum mæsseprēost be ānum men sǣde. Sē prēost cwæð þæt ān wer wǣre on Īrlande gelǣred, sē ne gymde his lāre, and hē līthwōn hogode embe his sāwle þearfe oððe his Scyppendes beboda, ac ādrēah his līf on dyslīcum weorcum, oð ðæt hē wearð geuntrumod and tō ende gebrōht. Þā clypode hē þone prēost þe hit cȳdde eft þus, and cwæð him tō sōna mid sārlīcre stemne, 'Nū ic sceall geendian earmlīcum dēaþe, and tō helle faran for fracodum dǣdum, nū wolde ic gebētan gif ic ābīdan mōste, and tō Gode gecyrran and to gōdum þēawum, and mīn līf āwendan eall tō Godes willan; and ic wāt þæt ic ne eom wyrðe þæs fyrstes būton sum halga mē þingie tō þām Hǣlende Crīste. Nū is ūs gesǣd þæt sum hālig cyning is on ēowrum earde, Ōswold gehāten. Nū gif þū ǣnig þincg hæfst of þæs hālgan reliquium, syle mē, ic þē bidde.' Ðā sǣde sē prēost him, 'Ic hæbbe of þām stocce þe his hēafod on stōd, and gif þū gelyfan wylt, þū wurþest hāl sōna.' Hwæt þā sē mæsseprēost þæs mannes ofhrēow, and scōf on hālig wæter of þām hālgan trēowe, sealde þām ādligan of tō sūpenne, and hē sōna gewyrpte, and syððan leofode lange on wurulde, and gewende tō Gode mid eallre heortan and mid hālgum weorcum; and swā hwider swā hē cōm, hē cydde þās wundra. For þȳ ne sceall nān mann āwǣgan þæt hē sylfwylles behǣt þām ælmihtigan Gode, þonne hē ādlig bið, þē lǣs þe hē sylf losige, gif hē ālīhð Gode þæt.\nNu cwæð sē hālga Bēda, þe ðās bōc gedihte, þæt hit nān wundor nys, þæt sē hālga cynincg untrumnysse gehǣle, nū hē on heofonum leofað, for ðan þe hē wolde gehelpan, þā þā hē hēr on līfe wæs, þearfum and wannhālum, and him bigwiste syllan. Nū hæfð hē þone wurðmynt on þǣre ēcan worulde, mid þām ælmihtigan Gode for his gōdnysse. Eft sē hālga Cuðberht, þā þā hē gīt cnapa wæs, geseah hū Godes englas feredon Aidānes sāwle, þæs hālgan bisceopes, blīðe tō heofonum to þām ēcan wuldre þe hē on worulde geearnode. Þæs hālgan Ōswoldes bān wurdon eft gebrōht æfter manegum gēarum to Myrcena lande intō Glēawceastre; and God þǣr geswutelode oft feala wundra þurh þone hālgan wer. Sy þæs wuldor þām ælmihtigan Gode, ðe on ecnysse riīxað a tō worulde. Amen.\nRetrieved from "https://en.wikisource.org/w/index.php?title=Bright%27s_Anglo-Saxon_Reader/Ælfric%27s_Life_of_King_Oswald&oldid=3753656"\nThis page was last edited on 15 April 2012, at 00:43.


I coniure þee goddis17 ) creature . by be vertu of þe holy cio prioris trinite . and by alle þe vertues of heuen . þat þow speke to me zif þat 75 þou may . And þat þou wende nouzt out of þis stede ? til þat þou telle .\nSaug þou euere goddis body . siþþe pou departid out of þis world ! And he ansuerid and seyde ghee And zit y se it here bifore și Spiritus breest yn a box . And not for þen : no man þat þer was wist þat þe priour hadde goddis body in þe ...\nNow Prior þinkiþ me wel : þat þou art a deceyuable spiryt . For þat god doþ no þing azen kynde . in þis þat ben fourmed . For zif he dide : ben schulde 700 he destruye þe kynde of hem . and of þe fure lyze þat is bodely ping .


Small bridder aboue in þe bright leuys With shrikes full shrille in the shire bowes ; The noise was full noble of notes to here , 318 Thurgh myrth & melody made vppon lofte . ( fol . 7 b . ) To this souerayne Citie pat yet was olofte ...\nSyn pou wist thurgh wit werdis to come , What seruit it your sciense of þe seuon artes , That pou sogh not your sorow , þat thee suet after ? 740 But pou sothely may say þat your sight failed , And þow loket not large , for lust þat þe ...\n... all - to roofe right to his honde ; The Duke had dyed of þe dynt doutles anon , 1236 But the souerayn hym - seluon was surly enarmyt , And the kyng with the caupe caste to þe ground , With a warchand wounde thurgh his wedis all .\nThurgh vnhappe of þat hynde , þat þou a hore mase , Myche greuaunce shall groo & a gronnd hate ; 1404 Wer wakyn & wo for þi wickede dede , Mony boldes for þat bright in batell be kylde . When the toune was ouertyrnyt , takyn þe godys ...


Ohthere and Wulfstan - Old English Aerobics\nOne of the major Old English works produced during the reign of King Alfred (d. 899) was a translation of a history of the world written by Paulus Orosius (d. 420) as a defence against the charge that the adoption of Christianity and the neglect of the old gods had brought catastrophe upon the Roman Empire. Orosius’s work is more polemic than history—a dreary recital of the many calamities that had befallen the earth while Rome worshipped pagan gods. Nevertheless, it was enthusiastically read in the Middle Ages, which regarded it as an authoritative history of the world. The Old English translation was formerly ascribed to King Alfred, but is now thought to be the work of a contemporary writing at the king’s direction or urging.\nOrosius’s History begins with an account of the geography and peoples of the ancient world. The Old English translator greatly expanded this with a survey of the Germanic nations and other matter; embedded in this survey are the narratives of two travellers, Ohthere and Wulfstan. Ohthere was a Norwegian (the Old Norse form of his name would have been Óttarr) who lived by hunting, whaling and trading; we are told that he “sought” the court of King Alfred, presumably as a market for his goods. He had travelled over the top of present-day Norway, above the Arctic Circle, then around the Kola Peninsula and into the White Sea, where he had encountered the Bjarmians. He had been to the Norse ports of Skiringssal and Hedeby. Less is known about Wulfstan: we are not told his nationality or anything about his business. But we are told that he sailed from Hedeby east into the Baltic Sea, where he visited the city of Truso near the coast of present-day Poland and the Ests (the ancient Aestii) in the region beyond the Vistula. Someone at Alfred’s court—perhaps the king himself—was impressed enough by these travellers that he engaged a scribe or scribes to take down their narratives. The scribe responsible for Wulfstan’s narrative seems, in places at least, to have taken down his very words.\nIt is difficult to verify much of what is in these accounts, which seem to have been inserted into the translation of Orosius’s History with little or no editing. The trickiness of memory, the frequent inaccuracy of secondhand reporting, and, in the case of Ohthere at least, the difficulty of communication between Englishman and Norseman, cause us to question some details. But the narratives of Ohthere and Wulfstan are plainly different from many of the travellers’ tales that circulated in the Middle Ages, which were long on the fantastic and short on fact. Despite our questions about the details, there is little reason to doubt that we have here a rare and valuable glimpse of life outside the royal courts and monasteries of viking-age Europe.\nThe standard edition of the Old English Orosius is by Bately 1980, who cites many useful studies of the places and peoples mentioned here. In this text, sentences 1–18 are from a manuscript nearly contemporary with King Alfred. This early manuscript is unfortunately defective, so the remainder is from an eleventh-century copy: see the Textual Note for details.\n Ōhthere sǣde his hlāforde, Ælfrede cyninge, þæt hē ealra Norðmonna norþmest būde.  Hē cwæð þæt hē būde on þǣm lande norþweardum wiþ þā Westsǣ.  Hē sǣde þēah þæt þæt land sīe swīþe lang norþ þonan, ac hit is eal wēste, būton on fēawum stōwum styċċemǣlum wīciað Finnas on huntoðe on wintra and on sumera on fiscaþe be þǣre sǣ.\n Hē sǣde þæt hē æt sumum ċirre wolde fandian hū longe þæt land norþryhte lǣġe, oþþe hwæðer ǣniġ mon benorðan þǣm wēstenne būde.  Þā fōr hē norþryhte be þǣm lande.  Lēt him ealne weġ þæt wēste land on ðæt stēorbord and þā wīdsǣ on ðæt bæcbord þrīe dagas; þā wæs hē swā feor norþ swā þā hwælhuntan firrest faraþ.  Þā fōr hē þā ġīet norþryhte swā feor swā hē meahte on þǣm ōþrum þrim dagum ġesiġlan.  Þā bēag þæt land þǣr ēastryhte, oþþe sēo sǣ in on ðæt lond, hē nysse hwæðer, būton hē wisse ðæt hē ðǣr bād westanwindes and hwōn norþan and siġlde ðā ēast be lande swā swā hē meahte on fēower dagum ġesiġlan.  Þā sceolde hē ðǣr bīdan ryhtnorþanwindes, for ðǣm þæt land bēag þǣr sūþryhte, oþþe sēo sǣ in on ðæt land, hē nysse hwæþer.  Þā siġlde hē þonan sūðryhte be lande swā swā hē mehte on fīf dagum ġesiġlan.  Ðā læġ þǣr ān miċel ēa ūp in on þæt land.  Þā ċirdon hīe ūp in on ðā ēa, for þǣm hīe ne dorston forþ bi þǣre ēa siġlan for unfriþe, for þǣm ðæt land wæs eall ġebūn on ōþre healfe þǣre ēas.  Ne mētte hē ǣr nān ġebūn land siþþan hē from his āgnum hām fōr, ac him wæs ealne weġ wēste land on þæt stēorbord, būtan fiscerum and fugelerum and huntum, and þæt wǣron eall Finnas, and him wæs ā wīdsǣ on ðæt bæcbord.\n Þā Beormas hæfdon swīþe wel ġebūd hira land, ac hīe ne dorston þǣron cuman.  Ac þāra Terfinna land wæs eal wēste, būton ðǣr huntan ġewīcodon oþþe fisceras oþþe fugeleras.  Fela spella him sǣdon þā Beormas ǣġþer ġe of hiera āgnum lande ġe of þǣm landum þe ymb hīe ūtan wǣron, ac hē nyste hwæt þæs sōþes wæs, for þǣm hē hit self ne ġeseah.  Þā Finnas, him þūhte, and þā Beormas sprǣcon nēah ān ġeþēode.  Swīþost hē fōr ðider, tōēacan þæs landes scēawunge, for þǣm horshwælum, for ðǣm hīe habbað swīþe æþele bān on hiora tōþum (þā tēð hīe brōhton sume þǣm cyninge), and hiora hȳd bið swīðe gōd tō sciprāpum.  Se hwæl bið miċle lǣssa þonne ōðre hwalas: ne bið hē lenġra ðonne syfan elna lang.  Ac on his āgnum lande is se betsta hwælhuntað: þā bēoð eahta and fēowertiġes elna lange, and þā mǣstan fīftiġes elna lange.  Þāra hē sǣde þæt hē syxa sum ofslōge syxtiġ on twām dagum.\n Hē wæs swȳðe spēdiġ man on þǣm ǣhtum þe heora spēda on bēoð, þæt is on wildrum.  Hē hæfde þā ġȳt, ðā hē þone cyningc sōhte, tamra dēora unbebohtra syx hund.  Þā dēor hī hātað hrānas; þāra wǣron syx stælhrānas, ðā bēoð swȳðe dȳre mid Finnum, for ðǣm hȳ fōð þā wildan hrānas mid.  Hē wæs mid þǣm fyrstum mannum on þǣm lande; næfde hē þēah mā ðonne twentiġ hrȳðera and twentiġ scēapa and twentiġ swȳna, and þæt lȳtle þæt hē erede hē erede mid horsan.  Ac hyra ār is mǣst on þǣm gafole þe ðā Finnas him ġyldað.  Þæt gafol bið on dēora fellum and on fugela feðerum and hwales bāne and on þǣm sciprāpum þe bēoð of hwæles hȳde ġeworht and of sēoles.  Ǣġhwilċ ġylt be hys ġebyrdum.  Se byrdesta sceall ġyldan fīftȳne mearðes fell and fīf hrānes and ān beran fel and tȳn ambra feðra and berenne kyrtel oððe yterenne and twēġen sciprāpas; ǣġþer sȳ syxtiġ elna lang: ōþer sȳ of hwæles hȳde ġeworht, ōþer of sīoles.\n Hē sǣde ðæt Norðmanna land wǣre swȳþe lang and swȳðe smæl.  Eal þæt his man āþer oððe ettan oððe erian mæġ, þæt līð wið ðā sǣ; and þæt is þēah on sumum stōwum swȳðe clūdiġ.  And licgað wilde mōras wiðēastan and wiðuppon, emnlange þǣm bȳnum lande; on þǣm mōrum eardiað Finnas.  And þæt bȳne land is ēasteweard brādost and symle swā norðor swā smælre.  Ēastewerd hit mæġ bīon syxtiġ mīla brād oþþe hwēne brǣdre; and middeweard þrītiġ oððe brādre.  And norðeweard, hē cwæð, þǣr hit smalost wǣre, þæt hit mihte bēon þrēora mīla brād tō þǣm mōre, and se mōr syðþan on sumum stōwum swā brād swā man mæġ on twām wucum oferfēran, and on sumum stōwum swā brād swā man mæġ on syx dagum oferfēran.  Þonne is tōemnes þǣm lande sūðeweardum, on ōðre healfe þæs mōres, Swēoland, oþ þæt land norðeweard; and tōemnes þǣm lande norðeweardum Cwēna land.  Þā Cwēnas hergiað hwīlum on ðā Norðmen ofer ðone mōr, hwīlum þā Norðmen on hȳ.  And þǣr sint swīðe miċle meras fersce ġeond þā mōras, and berað þā Cwēnas hyra scypu ofer land on ðā meras and þanon hergiað on ðā Norðmen; hȳ habbað swȳðe lȳtle scypa and swȳðe lēohte.\n Ōhthere sǣde þæt sīo scīr hātte Hālgoland þe hē on būde.  Hē cwæð þæt nān man ne būde benorðan him.  Þonne is ān port on sūðeweardum þǣm lande þone man hǣt Scīringesheal.  Þyder hē cwæð þæt man ne mihte ġeseġlian on ānum mōnðe ġyf man on niht wīcode and ǣlċe dæġe hæfde ambyrne wind.  And ealle ðā hwīle hē sceal seġlian be lande.  And on þæt stēorbord him bið ǣrest Īraland and þonne ðā īġland þe synd betux Īralande and þissum lande.  Þonne is þis land on þæt stēorbord oð hē cymð tō Scīringesheale, and ealne weġ on þæt bæcbord Norðweġ.\n Wiðsūðan þone Scīringesheal līð swȳðe myċel sǣ ūp in on ðæt lond; sēo is brādre þonne ǣniġ man ofersēon mæġe, and is Gotland on ōðre healfe onġēan and siððan Sillende.  Sēo sǣ līð mæniġ hund mīla ūp in on þæt land.  And of Scīringesheale hē cwæð þæt hē seġlode on fīf dagan tō þǣm porte þe mon hǣt æt Hæþum; se stent betuh Winedum, and Seaxum, and Angle, and hȳrð in on Dene.  Ðā hē þiderweard seġlode fram Scīringesheale, þā wæs him on þæt bæcbord Denamearc, and on þæt stēorbord wīdsǣ þrȳ dagas; and þā, twēġen dagas ǣr hē tō Hæþum cōme, him wæs on þæt stēorbord Gotland, and Sillende, and īġlanda fela.  On þǣm landum eardodon Engle, ǣr hī hider on land cōman.  And hym wæs ðā twēġen dagas on ðæt bæcbord þā īġland þe in Denemearce hȳrað.\n Wulfstān sǣde þæt hē ġefōre of Hæðum, þæt hē wǣre on Truso on syfan dagum and nihtum, þæt þæt scip wæs ealne weġ yrnende under seġle.  Weonoðland him wæs on stēorbord, and on bæcbord him wæs Langaland and Lǣland and Falster and Scōneġ; and þās land eall hȳrað tō Denemearcan.  And þonne Burgenda land wæs ūs on bæcbord, and þā habbað him sylf cyning.  Þonne æfter Burgenda lande wǣron ūs þās land þā synd hātene ǣrest Blecinga ēġ, and Meore and Eowland and Gotland on bæcbord; and þās land hȳrað tō Swēon.  And Weonodland wæs ūs ealne weġ on stēorbord oð Wislemūðan.\n Þæt Ēstland is swȳðe myċel, and þǣr bið swȳðe maniġ burh, and on ǣlċere byriġ bið cynincg.  And þǣr bið swȳðe myċel huniġ and fiscað; and se cyning and þā rīcostan men drincað myran meolc, and þā unspēdigan and þā þēowan drincað medo.  Þǣr bið swȳðe myċel ġewinn betwēonan him.  And ne bið ðǣr nǣniġ ealo ġebrowen mid Ēstum, ac þǣr bið medo ġenōh.\n And þǣr is mid Ēstum ðēaw, þonne þǣr bið man dēad, þæt hē līð inne unforbærned mid his māgum and frēondum mōnað, ġe hwīlum twēġen; and þā kyningas and þā ōðre hēahðungene men swā miċle lencg swā hī māran spēda habbað, hwīlum healf ġēar þæt hī bēoð unforbærned; and licgað bufan eorðan on hyra hūsum.  And ealle þā hwīle þe þæt līċ bið inne, þǣr sceal bēon ġedrync and plega, oð ðone dæġ þe hī hine forbærnað.  Þonne þȳ ylcan dæġe þe hī hine tō þǣm āde beran wyllað, þonne tōdǣlað hī his feoh þæt þǣr tō lāfe bið æfter þǣm ġedrynce and þǣm plegan on fīf oððe syx, hwȳlum on mā, swā swā þæs fēos andefn bið.  Ālecgað hit ðonne forhwæga on ānre mīle þone mǣstan dǣl fram þǣm tūne, þonne ōðerne, ðonne þæne þriddan, oþ þæt hyt eall ālēd bið on þǣre ānre mīle; and sceall bēon se lǣsta dǣl nȳhst þǣm tūne ðe se dēada man on līð.\n Ðonne sceolon bēon ġesamnode ealle ðā menn ðe swyftoste hors habbað on þǣm lande, forhwæga on fīf mīlum oððe on syx mīlum fram þǣm fēo.  Þonne ærnað hȳ ealle tōweard þǣm fēo; ðonne cymeð se man se þæt swiftoste hors hafað tō þǣm ǣrestan dǣle and tō þǣm mǣstan, and swā ǣlċ æfter ōðrum, oþ hit bið eall ġenumen; and se nimð þone lǣstan dǣl se nȳhst þǣm tūne þæt feoh ġeærneð.  And þonne rīdeð ǣlċ hys weġes mid ðān fēo, and hyt mōtan habban eall; and for ðȳ þǣr bēoð þā swiftan hors ungefōge dȳre.  And þonne hys ġestrēon bēoð þus eall āspended, þonne byrð man hine ūt and forbærneð mid his wǣpnum and hræġle.  And swīðost ealle hys spēda hȳ forspendað mid þān langan leġere þæs dēadan mannes inne, and þæs þe hȳ be þǣm wegum ālecgað, þe ðā fremdan tō ærnað and nimað.\n And þæt is mid Ēstum þēaw þæt þǣr sceal ǣlċes ġeðēodes man bēon forbærned; and ġyf þār man ān bān findeð unforbærned, hī hit sceolan miċlum ġebētan.  And þǣr is mid Ēstum ān mǣġð þæt hī magon ċyle ġewyrċan; and þȳ þǣr licgað þā dēadan men swā lange and ne fūliað, þæt hȳ wyrċað þone ċyle hine on.  And þēah man āsette twēġen fǣtelsas full ealað oððe wæteres, hȳ ġedōð þæt ōþer bið oferfroren, sam hit sȳ sumor sam winter.


Huang Siānfan - Wikipǣdia, sēo frēo wīsdōmbōc\nHuang Siānfan (Pinginisce: Huáng Xiàn Fán; Þēaƿlīċe: 黄現璠; Ānfealdode: 黄现璠) wæs geboren on 13um Blōtmōnaþ, 1899 in Guangxi in Cīna and forþfērde on 18um Æfterra Ȝēola, 1982 in Guīlin. Hē wæs Cīnisc stǣr Professor.\nHuang Siānfan wæs leorningcniht æt Nanning Scōle(1922-1926), Guangsī. Hē Dēmestre leornode in Beijing be Beijingrīce Hēahleornungstede of 1926 oþ 1935, and of 1935 oþ 1937 earnode Stǣr.M. be Hēahleornungstede Tokyo in Iapan.\nFram 1938 oþ 1940, worhte hē swā Professor þǣre Stǣre æt þǣm Hēahleornungstede Guangsī, and swā Professor Stǣre, ēac æt ahleornungstede Sun Yatsen, of 1941 tō 1942. Fram 1943 oþ 1953, worhte hē swā Professor þǣre Stǣre æt þǣm Hēahleornungstede Guangsī, and swā Professor Stǣre, ēac æt normal ahleornungstede Guangsī, of 1954 tō 1982.\n(Cīnisc)Zhuangisc stǣr 、(Englisce)\nFram "https://ang.wikipedia.org/w/index.php?title=Huang_Siānfan&oldid=201334" begeten\nLast edited on 17 Gēolmōnaþ 2020, at 22:55\nMan niwanost wende þisne tramet on þære 22:55 tide þæs 17 Gēolmōnaþ 2020.


Old English Aerobics - Frequently looked-up nouns (1)\nFrequently looked-up nouns (1)\nThis translation exercise will help you memorize some of the nouns that occur frequently in the anthology of Introduction to Old English—especially those that are not easily recognized from their Modern English descendants (or that have none). For each sentence, pay careful attention to the highlighted word.\nWē biddað ūs Godes āre.\nWē hātað Godes forescēawung wyrd.\nGod sent eorþliċe wæstmas gōdum and yfelum.\nHē ġeearnode his hlāfordes miltse.\nIċ ætȳwde þæt ġewrite eallum mīnum witum.\nHim wearð on slǣpe swefn ætȳwed.\nÐā flugon þā hǣðnan lēode.\nGod fordyde Egypta duguðe.\nSe cyning benam his eorlum eall þe hīe āhton.\nÆlfred rehte þām prēost his synna.\nÞæt trēow wēox on þām wange.\nSe heretoga fērde mid miċlum werode tō Lundene.\nSe biscop wæs ārfæst on þēawum.\nEalle mīne nȳtenu sind on þām felda.\nSe ealdorman rīcsað ofer þās scīre.\nSe cyning sceal rīcsian ofer his rīċe.\nÞū scealt on helle wīte ġeþolian.\nGod sende his enġel to þām hālgan were.\nÞū ne scealt nān lāc offrian lēasum godum.\nSe ealdorman rād mid his ġefēran.\nÞis feoh is mīn yrfeweardness.\nĒadweardes mǣġ is Ēadwiġ ġehāten.\nHire māgas oferbrǣddon þæt līc mid þǣre tunecan.\nOn dōmes dæġ miċele yrmða becumað on middanġearde.\nSe dēma dēmð stīðne dōm þām morþorwyrhtan.\nÞēos woruld is lǣne.\nEall þæt folc cōm tō þām symble.\nHīe wunodon on ġeswince on þisse worulde.\nSe dēofol tyhte heora mōde tō bealofullum dǣdum.\nSe gōda man ġelaðode his frȳnd tō þām symble.\nRēðe wulfas wuniað on þām wuda.\nŌswald fremede fela gōdra weorca.\nEnġlas sungon Gode wuldor on hēannyssum.\nÞǣr ðǣr iċ mē self bēo, þǣr bið ēac mīn þeġn.


402-422 Snyredon ætsomne, þa secg wisode, under Heorotes hrof; heaþorinc eode,\nheard under helme, þæt he on heorðe gestod, Beowulf ma ---ode ðelon him byrne scan, searonet seowed smiþes orþancum--- : `Wæs þu, Hroðgar, hal! Ic eom Higelaces mæg ond magoðegn; hæbbe ic mærða fela ongunnen on geogoþe. Me wearð Grendles þing on minre eþeltyrf undyrne cuð; secgað sæliðend, þæt þæs sele stande, reced selesta rinca gehwylcum idel ond unnyt, siððan æfenleoht under heofenes hador beholen weorþeð. Þa me þæt gelærdon leode mine, þa selestan, snotere ceorlas, þeoden Hroðgar, þæt ic þe sohte, forþan hie mægenes cræft minne cuþon; selfe ofersawon, ða ic of searwum cwom, fah from feondum, þær ic fife geband, yðde eotena cyn, ond on yðum slog niceras nihtes, nearoþearfe dreah, wræc Wedera nið --- wean ahsodon---, 424-444 forgrandgramum; ond nu wið Grendel sceal, wið þam aglæcan ana gehegan ðing wið þyrse. Ic þe nu ða, brego Beorht-Dena, biddan wille,\nfreowine folca, nu ic þus feorran com, þæt ic mote ana ond minra eorla gedryht, þes hearda heap, Heorot fæl sian. Hæbbe ic eac geahsod, þæt se æglæca for his wonhydum wæpna ne recceð; ic þæt þonne forhicge, swa me Higelac sie, min mondrihten, modes bliðe, þæt ic sweord bere oþðe sidne scyld, geolorand to guþe, ac ic mid grape sceal fon wið feonde ond ymb feorh sacan, lað wið laþum; ðær gelyfan sceal Dryhtnes dome se þe hine deað nimeð. Wen' ic þæt he wille, gif he wealdan mot, in þæm guðsele Geotena leode etan unforhte, swa he oft dyde, 445-455 mægen Hreðmanna. Na ðu minne þearft hafalan hydan, ac he me habban wile dreore fahne, gif mec deað nimeð; byreð blodig wæl, byrgean þenceð, eteð angenga unmurnlice,\nVIIII Swa mec gelome laðgeteonan þreatedon þearle. Ic him þenode deoran sweorde, swa hit gedefe wæs. Næs hie ðære fylle gefean hæfdon, manfordædlan, þæt hie me þegon, symbel ymbsæton sægrunde neah; ac on mergenne mecum wunde Index | Previous page | Next page